pli: Tattha yaṁ jaññā cīvaraṁ:


nikaya: an

layer: root

title_pli: Aṅguttara Nikāya 10.54 6. Sacittavagga

pli: ‘idaṁ kho me cīvaraṁ sevato akusalā dhammā abhivaḍḍhanti, kusalā dhammā parihāyantī’ti, evarūpaṁ cīvaraṁ na sevitabbaṁ.


pli: ‘idaṁ kho me cīvaraṁ sevato akusalā dhammā parihāyanti, kusalā dhammā abhivaḍḍhantī’ti, evarūpaṁ cīvaraṁ sevitabbaṁ.


pli: ‘Cīvarampāhaṁ, bhikkhave, duvidhena vadāmi—


pli: sevitabbampi asevitabbampī’ti,


pli: iti yaṁ taṁ vuttaṁ, idametaṁ paṭicca vuttaṁ.


pli: ‘Piṇḍapātampāhaṁ, bhikkhave, duvidhena vadāmi—


pli: iti kho panetaṁ vuttaṁ. Kiñcetaṁ paṭicca vuttaṁ?


pli: Tattha yaṁ jaññā piṇḍapātaṁ:


pli: ‘imaṁ kho me piṇḍapātaṁ sevato akusalā dhammā abhivaḍḍhanti, kusalā dhammā parihāyantī’ti, evarūpo piṇḍapāto na sevitabbo.


pli: ‘imaṁ kho me piṇḍapātaṁ sevato akusalā dhammā parihāyanti, kusalā dhammā abhivaḍḍhantī’ti, evarūpo piṇḍapāto sevitabbo.


pli: ‘Senāsanampāhaṁ, bhikkhave, duvidhena vadāmi—


pli: Tattha yaṁ jaññā senāsanaṁ:


pli: ‘idaṁ kho me senāsanaṁ sevato akusalā dhammā abhivaḍḍhanti, kusalā dhammā parihāyantī’ti, evarūpaṁ senāsanaṁ na sevitabbaṁ.


pli: ‘idaṁ kho me senāsanaṁ sevato akusalā dhammā parihāyanti, kusalā dhammā abhivaḍḍhantī’ti, evarūpaṁ senāsanaṁ sevitabbaṁ.


pli: ‘Gāmanigamampāhaṁ, bhikkhave, duvidhena vadāmi—


pli: Tattha yaṁ jaññā gāmanigamaṁ:


pli: ‘imaṁ kho me gāmanigamaṁ sevato akusalā dhammā abhivaḍḍhanti, kusalā dhammā parihāyantī’ti, evarūpo gāmanigamo na sevitabbo.


pli: ‘imaṁ kho me gāmanigamaṁ sevato akusalā dhammā parihāyanti, kusalā dhammā abhivaḍḍhantī’ti, evarūpo gāmanigamo sevitabbo.


pli: ‘Janapadapadesampāhaṁ, bhikkhave, duvidhena vadāmi—


pli: Tattha yaṁ jaññā janapadapadesaṁ:


pli: ‘imaṁ kho me janapadapadesaṁ sevato akusalā dhammā abhivaḍḍhanti, kusalā dhammā parihāyantī’ti, evarūpo janapadapadeso na sevitabbo.


pli: ‘imaṁ kho me janapadapadesaṁ sevato akusalā dhammā parihāyanti, kusalā dhammā abhivaḍḍhantī’ti, evarūpo janapadapadeso sevitabbo.


pli: sevitabbampi asevitabbampī’ti,


pli: iti yaṁ taṁ vuttaṁ, idametaṁ paṭicca vuttaṁ.


pli: ‘Puggalampāhaṁ, bhikkhave, duvidhena vadāmi—


pli: iti kho panetaṁ vuttaṁ. Kiñcetaṁ paṭicca vuttaṁ?


pli: Tattha yaṁ jaññā puggalaṁ:


pli: ‘imaṁ kho me puggalaṁ sevato akusalā dhammā abhivaḍḍhanti, kusalā dhammā parihāyantī’ti, evarūpo puggalo na sevitabbo.


pli: ‘imaṁ kho me puggalaṁ sevato akusalā dhammā parihāyanti, kusalā dhammā abhivaḍḍhantī’ti, evarūpo puggalo sevitabbo.


pli: iti yaṁ taṁ vuttaṁ, idametaṁ paṭicca vuttan”ti.


pli: Catutthaṁ.


title_pli: Aṅguttara Nikāya 10.55 6. Sacittavagga

pli: Aṅguttara Nikāya 10.55


pli: 6. Sacittavagga


pli: Parihānasutta


pli: Tatra kho āyasmā sāriputto bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: “‘Parihānadhammo puggalo, parihānadhammo puggalo’ti, āvuso, vuccati.


pli: ‘Aparihānadhammo puggalo, aparihānadhammo puggalo’ti, āvuso, vuccati.


pli: Kittāvatā nu kho, āvuso, parihānadhammo puggalo vutto bhagavatā, kittāvatā ca pana aparihānadhammo puggalo vutto bhagavatā”ti?


pli: “Dūratopi kho mayaṁ, āvuso, āgacchāma āyasmato sāriputtassa santike etassa bhāsitassa atthamaññātuṁ.


pli: Sādhu vatāyasmantaṁyeva sāriputtaṁ paṭibhātu etassa bhāsitassa attho.


pli: Āyasmato sāriputtassa sutvā bhikkhū dhāressantī”ti.


pli: “Tenahāvuso, suṇātha, sādhukaṁ manasi karotha, bhāsissāmī”ti.


pli: “Evamāvuso”ti kho te bhikkhū āyasmato sāriputtassa paccassosuṁ.


pli: “Kittāvatā nu kho, āvuso, parihānadhammo puggalo vutto bhagavatā?


pli: Idhāvuso, bhikkhu assutañceva dhammaṁ na suṇāti, sutā cassa dhammā sammosaṁ gacchanti, ye cassa dhammā pubbe cetaso asamphuṭṭhapubbā te cassa na samudācaranti, aviññātañceva na vijānāti.


pli: Ettāvatā kho, āvuso, parihānadhammo puggalo vutto bhagavatā.


pli: Kittāvatā ca panāvuso, aparihānadhammo puggalo vutto bhagavatā?


pli: Idhāvuso, bhikkhu assutañceva dhammaṁ suṇāti, sutā cassa dhammā na sammosaṁ gacchanti, ye cassa dhammā pubbe cetaso asamphuṭṭhapubbā te cassa samudācaranti, aviññātañceva vijānāti.


pli: Ettāvatā kho, āvuso, aparihānadhammo puggalo vutto bhagavatā.


pli: No ce, āvuso, bhikkhu paracittapariyāyakusalo hoti, atha ‘sacittapariyāyakusalo bhavissāmī’ti—


pli: evañhi vo, āvuso, sikkhitabbaṁ.


pli: Kathañcāvuso, bhikkhu sacittapariyāyakusalo hoti?


pli: Seyyathāpi, āvuso, itthī vā puriso vā daharo yuvā maṇḍanakajātiko ādāse vā parisuddhe pariyodāte acche vā udapatte sakaṁ mukhanimittaṁ paccavekkhamāno sace tattha passati rajaṁ vā aṅgaṇaṁ vā, tasseva rajassa vā aṅgaṇassa vā pahānāya vāyamati.


pli: No ce tattha passati rajaṁ vā aṅgaṇaṁ vā, tenevattamano hoti paripuṇṇasaṅkappo:


pli: ‘lābhā vata me, parisuddhaṁ vata me’ti.


pli: Evameva kho, āvuso, bhikkhuno paccavekkhaṇā bahukārā hoti kusalesu dhammesu:


pli: ‘anabhijjhālu nu kho bahulaṁ viharāmi, saṁvijjati nu kho me eso dhammo udāhu no, abyāpannacitto nu kho bahulaṁ viharāmi, saṁvijjati nu kho me eso dhammo udāhu no, vigatathinamiddho nu kho bahulaṁ viharāmi, saṁvijjati nu kho me eso dhammo udāhu no, anuddhato nu kho bahulaṁ viharāmi, saṁvijjati nu kho me eso dhammo udāhu no, tiṇṇavicikiccho nu kho bahulaṁ viharāmi, saṁvijjati nu kho me eso dhammo udāhu no, akkodhano nu kho bahulaṁ viharāmi, saṁvijjati nu kho me eso dhammo udāhu no, asaṅkiliṭṭhacitto nu kho bahulaṁ viharāmi, saṁvijjati nu kho me eso dhammo udāhu no, lābhī nu khomhi ajjhattaṁ dhammapāmojjassa, saṁvijjati nu kho me eso dhammo udāhu no, lābhī nu khomhi ajjhattaṁ cetosamathassa, saṁvijjati nu kho me eso dhammo udāhu no, lābhī nu khomhi adhipaññādhammavipassanāya, saṁvijjati nu kho me eso dhammo udāhu no’ti.


pli: Sace pana, āvuso, bhikkhu paccavekkhamāno sabbepime kusale dhamme attani na samanupassati, tenāvuso, bhikkhunā sabbesaṁyeva imesaṁ kusalānaṁ dhammānaṁ paṭilābhāya adhimatto chando ca vāyāmo ca ussāho ca ussoḷhī ca appaṭivānī ca sati ca sampajaññañca karaṇīyaṁ.


pli: Seyyathāpi, āvuso, ādittacelo vā ādittasīso vā.


pli: Tasseva celassa vā sīsassa vā nibbāpanāya adhimattaṁ chandañca vāyāmañca ussāhañca ussoḷhiñca appaṭivāniñca satiñca sampajaññañca kareyya.


pli: Evamevaṁ kho, āvuso, tena bhikkhunā sabbesaṁyeva kusalānaṁ dhammānaṁ paṭilābhāya adhimatto chando ca vāyāmo ca ussāho ca ussoḷhī ca appaṭivānī ca sati ca sampajaññañca karaṇīyaṁ.


pli: Sace panāvuso, bhikkhu paccavekkhamāno ekacce kusale dhamme attani samanupassati, ekacce kusale dhamme attani na samanupassati, tenāvuso, bhikkhunā ye kusale dhamme attani samanupassati tesu kusalesu dhammesu patiṭṭhāya, ye kusale dhamme attani na samanupassati tesaṁ kusalānaṁ dhammānaṁ paṭilābhāya adhimatto chando ca vāyāmo ca ussāho ca ussoḷhī ca appaṭivānī ca sati ca sampajaññañca karaṇīyaṁ.


pli: Evamevaṁ kho, āvuso, tena bhikkhunā ye kusale dhamme attani samanupassati tesu kusalesu dhammesu patiṭṭhāya, ye kusale dhamme attani na samanupassati tesaṁ kusalānaṁ dhammānaṁ paṭilābhāya adhimatto chando ca vāyāmo ca ussāho ca ussoḷhī ca appaṭivānī ca sati ca sampajaññañca karaṇīyaṁ.


pli: Sace panāvuso, bhikkhu paccavekkhamāno sabbepime kusale dhamme attani samanupassati, tenāvuso, bhikkhunā sabbesveva imesu kusalesu dhammesu patiṭṭhāya uttari āsavānaṁ khayāya yogo karaṇīyo”ti.


pli: Pañcamaṁ.


title_pli: Aṅguttara Nikāya 10.56 6. Sacittavagga

pli: Aṅguttara Nikāya 10.56


pli: 6. Sacittavagga


pli: Paṭhamasaññāsutta


pli: “Dasayimā, bhikkhave, saññā bhāvitā bahulīkatā mahapphalā honti mahānisaṁsā amatogadhā amatapariyosānā.


pli: Katamā dasa?


pli: Asubhasaññā, maraṇasaññā, āhāre paṭikūlasaññā, sabbaloke anabhiratasaññā, aniccasaññā, anicce dukkhasaññā, dukkhe anattasaññā, pahānasaññā, virāgasaññā, nirodhasaññā—


pli: imā kho, bhikkhave, dasa saññā bhāvitā bahulīkatā mahapphalā honti mahānisaṁsā amatogadhā amatapariyosānā”ti.


pli: Chaṭṭhaṁ.


title_pli: Aṅguttara Nikāya 10.57 6. Sacittavagga

pli: Aṅguttara Nikāya 10.57


pli: Dutiyasaññāsutta


pli: Aniccasaññā, anattasaññā, maraṇasaññā, āhāre paṭikūlasaññā, sabbaloke anabhiratasaññā, aṭṭhikasaññā, puḷavakasaññā, vinīlakasaññā, vicchiddakasaññā, uddhumātakasaññā—


pli: Sattamaṁ.


title_pli: Aṅguttara Nikāya 10.58 6. Sacittavagga

pli: Aṅguttara Nikāya 10.58


pli: Mūlakasutta


pli: “Sace, bhikkhave, aññatitthiyā paribbājakā evaṁ puccheyyuṁ:


pli: ‘kiṁmūlakā, āvuso, sabbe dhammā, kiṁsambhavā sabbe dhammā, kiṁsamudayā sabbe dhammā, kiṁsamosaraṇā sabbe dhammā, kiṁpamukhā sabbe dhammā, kiṁadhipateyyā sabbe dhammā, kiṁuttarā sabbe dhammā, kiṁsārā sabbe dhammā, kiṁogadhā sabbe dhammā, kiṁpariyosānā sabbe dhammā’ti, evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ kinti byākareyyāthā”ti?


pli: “Bhagavaṁmūlakā no, bhante, dhammā bhagavaṁnettikā bhagavaṁpaṭisaraṇā. Sādhu vata, bhante, bhagavantaṁyeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, bhikkhave, suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: ‘kiṁmūlakā, āvuso, sabbe dhammā, kiṁsambhavā sabbe dhammā, kiṁsamudayā sabbe dhammā, kiṁsamosaraṇā sabbe dhammā, kiṁpamukhā sabbe dhammā, kiṁ adhipateyyā sabbe dhammā, kiṁuttarā sabbe dhammā, kiṁsārā sabbe dhammā, kiṁogadhā sabbe dhammā, kiṁpariyosānā sabbe dhammā’ti,


pli: evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyātha:


pli: ‘chandamūlakā, āvuso, sabbe dhammā, manasikārasambhavā sabbe dhammā, phassasamudayā sabbe dhammā, vedanāsamosaraṇā sabbe dhammā, samādhippamukhā sabbe dhammā, satādhipateyyā sabbe dhammā, paññuttarā sabbe dhammā, vimuttisārā sabbe dhammā, amatogadhā sabbe dhammā, nibbānapariyosānā sabbe dhammā’ti.


pli: Evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyāthā”ti.


pli: Aṭṭhamaṁ.


title_pli: Aṅguttara Nikāya 10.59 6. Sacittavagga

pli: Aṅguttara Nikāya 10.59


pli: 6. Sacittavagga


pli: Pabbajjāsutta


pli: “Tasmātiha, bhikkhave, evaṁ sikkhitabbaṁ:


pli: ‘yathāpabbajjāparicitañca no cittaṁ bhavissati, na cuppannā pāpakā akusalā dhammā cittaṁ pariyādāya ṭhassanti;


pli: aniccasaññāparicitañca no cittaṁ bhavissati, anattasaññāparicitañca no cittaṁ bhavissati, asubhasaññāparicitañca no cittaṁ bhavissati, ādīnavasaññāparicitañca no cittaṁ bhavissati, lokassa samañca visamañca ñatvā taṁsaññāparicitañca no cittaṁ bhavissati, lokassa bhavañca vibhavañca ñatvā taṁsaññāparicitañca no cittaṁ bhavissati, lokassa samudayañca atthaṅgamañca ñatvā taṁsaññāparicitañca no cittaṁ bhavissati, pahānasaññāparicitañca no cittaṁ bhavissati, virāgasaññāparicitañca no cittaṁ bhavissati, nirodhasaññāparicitañca no cittaṁ bhavissatī’ti—


pli: evañhi vo, bhikkhave, sikkhitabbaṁ.


pli: Yato kho, bhikkhave, bhikkhuno yathāpabbajjāparicitañca cittaṁ hoti na cuppannā pāpakā akusalā dhammā cittaṁ pariyādāya tiṭṭhanti, aniccasaññāparicitañca cittaṁ hoti, anattasaññāparicitañca cittaṁ hoti, asubhasaññāparicitañca cittaṁ hoti, ādīnavasaññāparicitañca cittaṁ hoti, lokassa samañca visamañca ñatvā taṁsaññāparicitañca cittaṁ hoti, lokassa bhavañca vibhavañca ñatvā taṁsaññāparicitañca cittaṁ hoti, lokassa samudayañca atthaṅgamañca ñatvā taṁsaññāparicitañca cittaṁ hoti, pahānasaññāparicitañca cittaṁ hoti, virāgasaññāparicitañca cittaṁ hoti, nirodhasaññāparicitañca cittaṁ hoti, tassa dvinnaṁ phalānaṁ aññataraṁ phalaṁ pāṭikaṅkhaṁ—


pli: diṭṭheva dhamme aññā, sati vā upādisese anāgāmitā”ti.


pli: Navamaṁ.


title_pli: Aṅguttara Nikāya 10.6 1. Ānisaṁsavagga

pli: Aṅguttara Nikāya 10.6


pli: 1. Ānisaṁsavagga


pli: Samādhisutta


pli: Atha kho āyasmā ānando yena bhagavā tenupasaṅkami …pe… ekamantaṁ nisinno kho āyasmā ānando bhagavantaṁ etadavoca:


pli: “siyā nu kho, bhante, bhikkhuno tathārūpo samādhipaṭilābho yathā neva pathaviyaṁ pathavisaññī assa, na āpasmiṁ āposaññī assa, na tejasmiṁ tejosaññī assa, na vāyasmiṁ vāyosaññī assa, na ākāsānañcāyatane ākāsānañcāyatanasaññī assa, na viññāṇañcāyatane viññāṇañcāyatanasaññī assa, na ākiñcaññāyatane ākiñcaññāyatanasaññī assa, na nevasaññānāsaññāyatane nevasaññānāsaññāyatanasaññī assa, na idhaloke idhalokasaññī assa, na paraloke paralokasaññī assa; saññī ca pana assā”ti?


pli: “Siyā, ānanda, bhikkhuno tathārūpo samādhipaṭilābho yathā neva pathaviyaṁ pathavisaññī assa, na āpasmiṁ āposaññī assa, na tejasmiṁ tejosaññī assa, na vāyasmiṁ vāyosaññī assa, na ākāsānañcāyatane ākāsānañcāyatanasaññī assa, na viññāṇañcāyatane viññāṇañcāyatanasaññī assa, na ākiñcaññāyatane ākiñcaññāyatanasaññī assa, na nevasaññānāsaññāyatane nevasaññānāsaññāyatanasaññī assa, na idhaloke idhalokasaññī assa, na paraloke paralokasaññī assa; saññī ca pana assā”ti.


pli: “Yathā kathaṁ pana, bhante, siyā bhikkhuno tathārūpo samādhipaṭilābho yathā neva pathaviyaṁ pathavisaññī assa, na āpasmiṁ āposaññī assa na tejasmiṁ tejosaññī assa, na vāyasmiṁ vāyosaññī assa, na ākāsānañcāyatane ākāsānañcāyatanasaññī assa, na viññāṇañcāyatane viññāṇañcāyatanasaññī assa, na ākiñcaññāyatane ākiñcaññāyatanasaññī assa, na nevasaññānāsaññāyatane nevasaññānāsaññāyatanasaññī assa, na idhaloke idhalokasaññī assa, na paraloke paralokasaññī assa; saññī ca pana assā”ti?


pli: “Idhānanda, bhikkhu evaṁsaññī hoti:


pli: ‘etaṁ santaṁ etaṁ paṇītaṁ yadidaṁ sabbasaṅkhārasamatho sabbūpadhipaṭinissaggo taṇhākkhayo virāgo nirodho nibbānan’ti.


pli: Evaṁ kho, ānanda, siyā bhikkhuno tathārūpo samādhipaṭilābho yathā neva pathaviyaṁ pathavisaññī assa, na āpasmiṁ āposaññī assa, na tejasmiṁ tejosaññī assa, na vāyasmiṁ vāyosaññī assa, na ākāsānañcāyatane ākāsānañcāyatanasaññī assa, na viññāṇañcāyatane viññāṇañcāyatanasaññī assa, na ākiñcaññāyatane ākiñcaññāyatanasaññī assa, na nevasaññānāsaññāyatane nevasaññānāsaññāyatanasaññī assa, na idhaloke idhalokasaññī assa, na paraloke paralokasaññī assa; saññī ca pana assā”ti.


pli: Chaṭṭhaṁ.


title_pli: Aṅguttara Nikāya 10.60 6. Sacittavagga

pli: Aṅguttara Nikāya 10.60


pli: 6. Sacittavagga


pli: Girimānandasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena āyasmā girimānando ābādhiko hoti dukkhito bāḷhagilāno.


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “Āyasmā, bhante, girimānando ābādhiko hoti dukkhito bāḷhagilāno.


pli: Sādhu, bhante, bhagavā yenāyasmā girimānando tenupasaṅkamatu anukampaṁ upādāyā”ti.


pli: “Sace kho tvaṁ, ānanda, girimānandassa bhikkhuno dasa saññā bhāseyyāsi, ṭhānaṁ kho panetaṁ vijjati yaṁ girimānandassa bhikkhuno dasa saññā sutvā so ābādho ṭhānaso paṭippassambheyya.


pli: Katamā dasa?


pli: Aniccasaññā, anattasaññā, asubhasaññā, ādīnavasaññā, pahānasaññā, virāgasaññā, nirodhasaññā, sabbaloke anabhiratasaññā, sabbasaṅkhāresu anicchāsaññā, ānāpānassati.


pli: Katamā cānanda, aniccasaññā?


pli: Idhānanda, bhikkhu araññagato vā rukkhamūlagato vā suññāgāragato vā iti paṭisañcikkhati:


pli: ‘rūpaṁ aniccaṁ, vedanā aniccā, saññā aniccā, saṅkhārā aniccā, viññāṇaṁ aniccan’ti.


pli: Iti imesu pañcasu upādānakkhandhesu aniccānupassī viharati.


pli: Ayaṁ vuccatānanda, aniccasaññā.


pli: Katamā cānanda, anattasaññā?


pli: ‘cakkhu anattā, rūpā anattā, sotaṁ anattā, saddā anattā, ghānaṁ anattā, gandhā anattā, jivhā anattā, rasā anattā, kāyā anattā, phoṭṭhabbā anattā, mano anattā, dhammā anattā’ti.


pli: Iti imesu chasu ajjhattikabāhiresu āyatanesu anattānupassī viharati.


pli: Ayaṁ vuccatānanda, anattasaññā.


pli: Katamā cānanda, asubhasaññā?


pli: Idhānanda, bhikkhu imameva kāyaṁ uddhaṁ pādatalā adho kesamatthakā tacapariyantaṁ pūraṁ nānāppakārassa asucino paccavekkhati:


pli: ‘atthi imasmiṁ kāye kesā lomā nakhā dantā taco, maṁsaṁ nhāru aṭṭhi aṭṭhimiñjaṁ vakkaṁ, hadayaṁ yakanaṁ kilomakaṁ pihakaṁ papphāsaṁ, antaṁ antaguṇaṁ udariyaṁ karīsaṁ, pittaṁ semhaṁ pubbo lohitaṁ sedo medo, assu vasā kheḷo siṅghāṇikā lasikā muttan’ti.


pli: Iti imasmiṁ kāye asubhānupassī viharati.


pli: Ayaṁ vuccatānanda, asubhasaññā.


pli: Katamā cānanda, ādīnavasaññā?


pli: ‘bahudukkho kho ayaṁ kāyo bahuādīnavo. Iti imasmiṁ kāye vividhā ābādhā uppajjanti, seyyathidaṁ—


pli: cakkhurogo sotarogo ghānarogo jivhārogo kāyarogo sīsarogo kaṇṇarogo mukharogo dantarogo oṭṭharogo kāso sāso pināso ḍāho jaro kucchirogo mucchā pakkhandikā sūlā visūcikā kuṭṭhaṁ gaṇḍo kilāso soso apamāro daddu kaṇḍu kacchu nakhasā vitacchikā lohitaṁ pittaṁ madhumeho aṁsā piḷakā bhagandalā pittasamuṭṭhānā ābādhā semhasamuṭṭhānā ābādhā vātasamuṭṭhānā ābādhā sannipātikā ābādhā utupariṇāmajā ābādhā visamaparihārajā ābādhā opakkamikā ābādhā kammavipākajā ābādhā sītaṁ uṇhaṁ jighacchā pipāsā uccāro passāvo’ti.


pli: Iti imasmiṁ kāye ādīnavānupassī viharati.


pli: Ayaṁ vuccatānanda, ādīnavasaññā.


pli: Katamā cānanda, pahānasaññā?


pli: Idhānanda, bhikkhu uppannaṁ kāmavitakkaṁ nādhivāseti, pajahati, vinodeti, byantīkaroti, anabhāvaṁ gameti. Uppannaṁ byāpādavitakkaṁ nādhivāseti, pajahati, vinodeti, byantīkaroti, anabhāvaṁ gameti. Uppannaṁ vihiṁsāvitakkaṁ nādhivāseti, pajahati, vinodeti, byantīkaroti, anabhāvaṁ gameti. Uppannuppanne pāpake akusale dhamme nādhivāseti, pajahati, vinodeti, byantīkaroti, anabhāvaṁ gameti.


pli: Ayaṁ vuccatānanda, pahānasaññā.


pli: Katamā cānanda, virāgasaññā?


pli: Idhānanda, bhikkhu araññagato vā rukkhamūlagato vā suññāgāragato vā iti paṭisañcikkhati:


pli: ‘etaṁ santaṁ etaṁ paṇītaṁ yadidaṁ sabbasaṅkhārasamatho sabbūpadhippaṭinissaggo taṇhākkhayo virāgo nibbānan’ti.


pli: Ayaṁ vuccatānanda, virāgasaññā.


pli: Katamā cānanda, nirodhasaññā?


pli: ‘etaṁ santaṁ etaṁ paṇītaṁ yadidaṁ sabbasaṅkhārasamatho sabbūpadhippaṭinissaggo taṇhākkhayo nirodho nibbānan’ti.


pli: Ayaṁ vuccatānanda, nirodhasaññā.


pli: Katamā cānanda, sabbaloke anabhiratasaññā?


pli: Idhānanda, bhikkhu ye loke upādānā cetaso adhiṭṭhānābhinivesānusayā, te pajahanto viharati anupādiyanto.


pli: Ayaṁ vuccatānanda, sabbaloke anabhiratasaññā.


pli: Katamā cānanda, sabbasaṅkhāresu anicchāsaññā?


pli: Idhānanda, bhikkhu sabbasaṅkhāresu aṭṭīyati harāyati jigucchati.


pli: Ayaṁ vuccatānanda, sabbasaṅkhāresu anicchāsaññā.


pli: Katamā cānanda, ānāpānassati?


pli: Idhānanda, bhikkhu araññagato vā rukkhamūlagato vā suññāgāragato vā nisīdati pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: So satova assasati satova passasati.


pli: Dīghaṁ vā assasanto ‘dīghaṁ assasāmī’ti pajānāti. Dīghaṁ vā passasanto ‘dīghaṁ passasāmī’ti pajānāti.


pli: Rassaṁ vā assasanto ‘rassaṁ assasāmī’ti pajānāti. Rassaṁ vā passasanto ‘rassaṁ passasāmī’ti pajānāti.


pli: ‘Sabbakāyapaṭisaṁvedī assasissāmī’ti sikkhati. ‘Sabbakāyapaṭisaṁvedī passasissāmī’ti sikkhati.


pli: ‘Passambhayaṁ kāyasaṅkhāraṁ assasissāmī’ti sikkhati. ‘Passambhayaṁ kāyasaṅkhāraṁ passasissāmī’ti sikkhati.


pli: ‘Pītipaṭisaṁvedī assasissāmī’ti sikkhati. ‘Pītipaṭisaṁvedī passasissāmī’ti sikkhati.


pli: ‘Sukhapaṭisaṁvedī assasissāmī’ti sikkhati. ‘Sukhapaṭisaṁvedī passasissāmī’ti sikkhati.


pli: ‘Cittasaṅkhārapaṭisaṁvedī assasissāmī’ti sikkhati. ‘Cittasaṅkhārapaṭisaṁvedī passasissāmī’ti sikkhati.


pli: ‘Passambhayaṁ cittasaṅkhāraṁ assasissāmī’ti sikkhati. ‘Passambhayaṁ cittasaṅkhāraṁ passasissāmī’ti sikkhati.


pli: ‘Cittapaṭisaṁvedī assasissāmī’ti sikkhati. ‘Cittapaṭisaṁvedī passasissāmī’ti sikkhati.


pli: Abhippamodayaṁ cittaṁ …pe…


pli: samādahaṁ cittaṁ …pe…


pli: vimocayaṁ cittaṁ …pe…


pli: aniccānupassī …pe…


pli: virāgānupassī …pe…


pli: nirodhānupassī …pe…


pli: ‘paṭinissaggānupassī assasissāmī’ti sikkhati. ‘Paṭinissaggānupassī passasissāmī’ti sikkhati.


pli: Ayaṁ vuccatānanda, ānāpānassati.


pli: Sace kho tvaṁ, ānanda, girimānandassa bhikkhuno imā dasa saññā bhāseyyāsi, ṭhānaṁ kho panetaṁ vijjati yaṁ girimānandassa bhikkhuno imā dasa saññā sutvā so ābādho ṭhānaso paṭippassambheyyā”ti.


pli: Atha kho āyasmā ānando bhagavato santike imā dasa saññā uggahetvā yenāyasmā girimānando tenupasaṅkami; upasaṅkamitvā āyasmato girimānandassa imā dasa saññā abhāsi.


pli: Atha kho āyasmato girimānandassa dasa saññā sutvā so ābādho ṭhānaso paṭippassambhi.


pli: Vuṭṭhahi cāyasmā girimānando tamhā ābādhā. Tathā pahīno ca panāyasmato girimānandassa so ābādho ahosīti.


pli: Dasamaṁ.


pli: Sacittavaggo paṭhamo.


pli: Tassuddānaṁ


pli: Sacittañca sāriputta,


pli: ṭhiti ca samathena ca;


pli: Parihāno ca dve saññā,


pli: mūlā pabbajitaṁ girīti.


title_pli: Aṅguttara Nikāya 10.61 7. Yamakavagga

pli: Aṅguttara Nikāya 10.61


pli: 7. Yamakavagga


pli: Avijjāsutta


pli: “Purimā, bhikkhave, koṭi na paññāyati avijjāya: ‘ito pubbe avijjā nāhosi, atha pacchā samabhavī’ti.


pli: Evañcetaṁ, bhikkhave, vuccati, atha ca pana paññāyati: ‘idappaccayā avijjā’ti.


pli: Avijjampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro avijjāya?


pli: ‘Pañca nīvaraṇā’tissa vacanīyaṁ.


pli: Pañcapāhaṁ, bhikkhave, nīvaraṇe sāhāre vadāmi, no anāhāre.


pli: Ko cāhāro pañcannaṁ nīvaraṇānaṁ?


pli: ‘Tīṇi duccaritānī’tissa vacanīyaṁ.


pli: Tīṇipāhaṁ, bhikkhave, duccaritāni sāhārāni vadāmi, no anāhārāni.


pli: Ko cāhāro tiṇṇaṁ duccaritānaṁ?


pli: ‘Indriyaasaṁvaro’tissa vacanīyaṁ.


pli: Indriyaasaṁvarampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro indriyaasaṁvarassa?


pli: ‘Asatāsampajaññan’tissa vacanīyaṁ.


pli: Asatāsampajaññampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro asatāsampajaññassa?


pli: ‘Ayonisomanasikāro’tissa vacanīyaṁ.


pli: Ayonisomanasikārampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro ayonisomanasikārassa?


pli: ‘Assaddhiyan’tissa vacanīyaṁ.


pli: Assaddhiyampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro assaddhiyassa?


pli: ‘Asaddhammassavanan’tissa vacanīyaṁ.


pli: Asaddhammassavanampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro asaddhammassavanassa?


pli: ‘Asappurisasaṁsevo’tissa vacanīyaṁ.


pli: Iti kho, bhikkhave, asappurisasaṁsevo paripūro asaddhammassavanaṁ paripūreti, asaddhammassavanaṁ paripūraṁ assaddhiyaṁ paripūreti, assaddhiyaṁ paripūraṁ ayonisomanasikāraṁ paripūreti, ayonisomanasikāro paripūro asatāsampajaññaṁ paripūreti, asatāsampajaññaṁ paripūraṁ indriyaasaṁvaraṁ paripūreti, indriyaasaṁvaro paripūro tīṇi duccaritāni paripūreti, tīṇi duccaritāni paripūrāni pañca nīvaraṇe paripūrenti, pañca nīvaraṇā paripūrā avijjaṁ paripūrenti;


pli: evametissā avijjāya āhāro hoti, evañca pāripūri.


pli: Seyyathāpi, bhikkhave, uparipabbate thullaphusitake deve vassante (…) taṁ udakaṁ yathāninnaṁ pavattamānaṁ pabbatakandarapadarasākhā paripūreti, pabbatakandarapadarasākhā paripūrā kusobbhe paripūrenti. Kusobbhā paripūrā mahāsobbhe paripūrenti, mahāsobbhā paripūrā kunnadiyo paripūrenti, kunnadiyo paripūrā mahānadiyo paripūrenti, mahānadiyo paripūrā mahāsamuddaṁ sāgaraṁ paripūrenti;


pli: evametassa mahāsamuddassa sāgarassa āhāro hoti, evañca pāripūri.


pli: Evamevaṁ kho, bhikkhave, asappurisasaṁsevo paripūro asaddhammassavanaṁ paripūreti, asaddhammassavanaṁ paripūraṁ assaddhiyaṁ paripūreti, assaddhiyaṁ paripūraṁ ayonisomanasikāraṁ paripūreti, ayonisomanasikāro paripūro asatāsampajaññaṁ paripūreti, asatāsampajaññaṁ paripūraṁ indriyaasaṁvaraṁ paripūreti, indriyaasaṁvaro paripūro tīṇi duccaritāni paripūreti, tīṇi duccaritāni paripūrāni pañca nīvaraṇe paripūrenti, pañca nīvaraṇā paripūrā avijjaṁ paripūrenti;


pli: Vijjāvimuttimpāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro vijjāvimuttiyā?


pli: ‘Satta bojjhaṅgā’tissa vacanīyaṁ.


pli: Sattapāhaṁ, bhikkhave, bojjhaṅge sāhāre vadāmi, no anāhāre.


pli: Ko cāhāro sattannaṁ bojjhaṅgānaṁ?


pli: ‘Cattāro satipaṭṭhānā’tissa vacanīyaṁ.


pli: Cattāropāhaṁ, bhikkhave, satipaṭṭhāne sāhāre vadāmi, no anāhāre.


pli: Ko cāhāro catunnaṁ satipaṭṭhānānaṁ?


pli: ‘Tīṇi sucaritānī’tissa vacanīyaṁ.


pli: Tīṇipāhaṁ, bhikkhave, sucaritāni sāhārāni vadāmi, no anāhārāni.


pli: Ko cāhāro tiṇṇaṁ sucaritānaṁ?


pli: ‘Indriyasaṁvaro’tissa vacanīyaṁ.


pli: Indriyasaṁvarampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro indriyasaṁvarassa?


pli: ‘Satisampajaññan’tissa vacanīyaṁ.


pli: Satisampajaññampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro satisampajaññassa?


pli: ‘Yonisomanasikāro’tissa vacanīyaṁ.


pli: Yonisomanasikārampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro yonisomanasikārassa?


pli: ‘Saddhā’tissa vacanīyaṁ.


pli: Saddhampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro saddhāya?


pli: ‘Saddhammassavanan’tissa vacanīyaṁ.


pli: Saddhammassavanampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro saddhammassavanassa?


pli: ‘Sappurisasaṁsevo’tissa vacanīyaṁ.


pli: Iti kho, bhikkhave, sappurisasaṁsevo paripūro saddhammassavanaṁ paripūreti, saddhammassavanaṁ paripūraṁ saddhaṁ paripūreti, saddhā paripūrā yonisomanasikāraṁ paripūreti, yonisomanasikāro paripūro satisampajaññaṁ paripūreti, satisampajaññaṁ paripūraṁ indriyasaṁvaraṁ paripūreti, indriyasaṁvaro paripūro tīṇi sucaritāni paripūreti, tīṇi sucaritāni paripūrāni cattāro satipaṭṭhāne paripūrenti, cattāro satipaṭṭhānā paripūrā satta bojjhaṅge paripūrenti, satta bojjhaṅgā paripūrā vijjāvimuttiṁ paripūrenti;


pli: evametissā vijjāvimuttiyā āhāro hoti, evañca pāripūri.


pli: Seyyathāpi, bhikkhave, uparipabbate thullaphusitake deve vassante taṁ udakaṁ yathāninnaṁ pavattamānaṁ pabbatakandarapadarasākhā paripūreti, pabbatakandarapadarasākhā paripūrā kusobbhe paripūrenti, kusobbhā paripūrā mahāsobbhe paripūrenti, mahāsobbhā paripūrā kunnadiyo paripūrenti, kunnadiyo paripūrā mahānadiyo paripūrenti, mahānadiyo paripūrā mahāsamuddaṁ sāgaraṁ paripūrenti;


pli: evametassa mahāsamuddassa sāgarassa āhāro hoti, evañca pāripūri.


pli: Evamevaṁ kho, bhikkhave, sappurisasaṁsevo paripūro saddhammassavanaṁ paripūreti, saddhammassavanaṁ paripūraṁ saddhaṁ paripūreti, saddhā paripūrā yonisomanasikāraṁ paripūreti, yonisomanasikāro paripūro satisampajaññaṁ paripūreti, satisampajaññaṁ paripūraṁ indriyasaṁvaraṁ paripūreti, indriyasaṁvaro paripūro tīṇi sucaritāni paripūreti, tīṇi sucaritāni paripūrāni cattāro satipaṭṭhāne paripūrenti, cattāro satipaṭṭhānā paripūrā satta bojjhaṅge paripūrenti, satta bojjhaṅgā paripūrā vijjāvimuttiṁ paripūrenti;


pli: evametissā vijjāvimuttiyā āhāro hoti, evañca pāripūrī”ti.


pli: Paṭhamaṁ.


title_pli: Aṅguttara Nikāya 10.62 7. Yamakavagga

pli: Aṅguttara Nikāya 10.62


pli: 7. Yamakavagga


pli: Taṇhāsutta


pli: “Purimā, bhikkhave, koṭi na paññāyati bhavataṇhāya: ‘ito pubbe bhavataṇhā nāhosi, atha pacchā samabhavī’ti.


pli: Evañcetaṁ, bhikkhave, vuccati, atha ca pana paññāyati: ‘idappaccayā bhavataṇhā’ti.


pli: Bhavataṇhampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro bhavataṇhāya?


pli: ‘Avijjā’tissa vacanīyaṁ.


pli: Avijjampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro avijjāya?


pli: ‘Pañca nīvaraṇā’tissa vacanīyaṁ.


pli: Pañca nīvaraṇepāhaṁ, bhikkhave, sāhāre vadāmi, no anāhāre.


pli: Ko cāhāro pañcannaṁ nīvaraṇānaṁ?


pli: ‘Tīṇi duccaritānī’tissa vacanīyaṁ.


pli: Tīṇipāhaṁ, bhikkhave, duccaritāni sāhārāni vadāmi, no anāhārāni.


pli: Ko cāhāro tiṇṇannaṁ duccaritānaṁ?


pli: ‘Indriyaasaṁvaro’tissa vacanīyaṁ.


pli: Indriyaasaṁvarampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro indriyaasaṁvarassa?


pli: ‘Asatāsampajaññan’tissa vacanīyaṁ.


pli: Asatāsampajaññampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro asatā sampajaññassa?


pli: ‘Ayonisomanasikāro’tissa vacanīyaṁ.


pli: Ayonisomanasikārampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro ayonisomanasikārassa?


pli: ‘Assaddhiyan’tissa vacanīyaṁ.


pli: Assaddhiyampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro assaddhiyassa?


pli: ‘Assaddhammassavanan’tissa vacanīyaṁ.


pli: Assaddhammassavanampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro assaddhammassavanassa?


pli: ‘Asappurisasaṁsevo’tissa vacanīyaṁ.


pli: Iti kho, bhikkhave, asappurisasaṁsevo paripūro assaddhammassavanaṁ paripūreti, assaddhammassavanaṁ paripūraṁ assaddhiyaṁ paripūreti, assaddhiyaṁ paripūraṁ ayonisomanasikāraṁ paripūreti, ayonisomanasikāro paripūro asatāsampajaññaṁ paripūreti, asatāsampajaññaṁ paripūraṁ indriyaasaṁvaraṁ paripūreti, indriyaasaṁvaro paripūro tīṇi duccaritāni paripūreti, tīṇi duccaritāni paripūrāni pañca nīvaraṇe paripūrenti, pañca nīvaraṇā paripūrā avijjaṁ paripūrenti, avijjā paripūrā bhavataṇhaṁ paripūreti;


pli: evametissā bhavataṇhāya āhāro hoti, evañca pāripūri.


pli: Seyyathāpi, bhikkhave, uparipabbate thullaphusitake deve vassante taṁ udakaṁ yathāninnaṁ pavattamānaṁ pabbatakandarapadarasākhā paripūreti, pabbatakandarapadarasākhā paripūrā kusobbhe paripūrenti, kusobbhā paripūrā mahāsobbhe paripūrenti, mahāsobbhā paripūrā kunnadiyo paripūrenti, kunnadiyo paripūrā mahānadiyo paripūrenti, mahānadiyo paripūrā mahāsamuddaṁ sāgaraṁ paripūrenti;


pli: evametassa mahāsamuddassa sāgarassa āhāro hoti, evañca pāripūri.


pli: Evamevaṁ kho, bhikkhave, asappurisasaṁsevo paripūro assaddhammassavanaṁ paripūreti, assaddhammassavanaṁ paripūraṁ assaddhiyaṁ paripūreti, assaddhiyaṁ paripūraṁ ayonisomanasikāraṁ paripūreti, ayonisomanasikāro paripūro asatāsampajaññaṁ paripūreti, asatāsampajaññaṁ paripūraṁ indriyaasaṁvaraṁ paripūreti, indriyaasaṁvaro paripūro tīṇi duccaritāni paripūreti, tīṇi duccaritāni paripūrāni pañca nīvaraṇe paripūrenti, pañca nīvaraṇā paripūrā avijjaṁ paripūrenti, avijjā paripūrā bhavataṇhaṁ paripūreti;


pli: Vijjāvimuttimpāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro vijjāvimuttiyā?


pli: ‘Satta bojjhaṅgā’tissa vacanīyaṁ.


pli: Sattapāhaṁ, bhikkhave, bojjhaṅge sāhāre vadāmi, no anāhāre.


pli: Ko cāhāro sattannaṁ bojjhaṅgānaṁ?


pli: ‘Cattāro satipaṭṭhānā’tissa vacanīyaṁ.


pli: Cattāropāhaṁ, bhikkhave, satipaṭṭhāne sāhāre vadāmi, no anāhāre.


pli: Ko cāhāro catunnaṁ satipaṭṭhānānaṁ?


pli: ‘Tīṇi sucaritānī’tissa vacanīyaṁ.


pli: Tīṇipāhaṁ, bhikkhave, sucaritāni sāhārāni vadāmi, no anāhārāni.


pli: Ko cāhāro tiṇṇannaṁ sucaritānaṁ?


pli: ‘Indriyasaṁvaro’tissa vacanīyaṁ.


pli: Indriyasaṁvarampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro indriyasaṁvarassa?


pli: ‘Satisampajaññan’tissa vacanīyaṁ.


pli: Satisampajaññampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro satisampajaññassa?


pli: ‘Yonisomanasikāro’tissa vacanīyaṁ.


pli: Yonisomanasikārampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro yonisomanasikārassa?


pli: ‘Saddhā’tissa vacanīyaṁ.


pli: Saddhampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro saddhāya?


pli: ‘Saddhammassavanan’tissa vacanīyaṁ.


pli: Saddhammassavanampāhaṁ, bhikkhave, sāhāraṁ vadāmi, no anāhāraṁ.


pli: Ko cāhāro saddhammassavanassa?


pli: ‘Sappurisasaṁsevo’tissa vacanīyaṁ.


pli: Iti kho, bhikkhave, sappurisasaṁsevo paripūro saddhammassavanaṁ paripūreti, saddhammassavanaṁ paripūraṁ saddhaṁ paripūreti, saddhā paripūrā yonisomanasikāraṁ paripūreti, yonisomanasikāro paripūro satisampajaññaṁ paripūreti, satisampajaññaṁ paripūraṁ indriyasaṁvaraṁ paripūreti, indriyasaṁvaro paripūro tīṇi sucaritāni paripūreti, tīṇi sucaritāni paripūrāni cattāro satipaṭṭhāne paripūrenti, cattāro satipaṭṭhānā paripūrā satta bojjhaṅge paripūrenti, satta bojjhaṅgā paripūrā vijjāvimuttiṁ paripūrenti;


pli: evametissā vijjāvimuttiyā āhāro hoti, evañca pāripūri.


pli: Seyyathāpi, bhikkhave, uparipabbate thullaphusitake deve vassante taṁ udakaṁ yathāninnaṁ pavattamānaṁ …pe…


pli: evametassa mahāsamuddassa sāgarassa āhāro hoti, evañca pāripūri.


pli: Evamevaṁ kho, bhikkhave, sappurisasaṁsevo paripūro saddhammassavanaṁ paripūreti …pe…


pli: evametissā vijjāvimuttiyā āhāro hoti, evañca pāripūrī”ti.


pli: Dutiyaṁ.


title_pli: Aṅguttara Nikāya 10.63 7. Yamakavagga

pli: Aṅguttara Nikāya 10.63


pli: 7. Yamakavagga


pli: Niṭṭhaṅgatasutta


pli: “Ye keci, bhikkhave, mayi niṭṭhaṁ gatā sabbe te diṭṭhisampannā.


pli: Tesaṁ diṭṭhisampannānaṁ pañcannaṁ idha niṭṭhā, pañcannaṁ idha vihāya niṭṭhā.


pli: Katamesaṁ pañcannaṁ idha niṭṭhā?


pli: Sattakkhattuparamassa, kolaṅkolassa, ekabījissa, sakadāgāmissa, yo ca diṭṭheva dhamme arahā—


pli: imesaṁ pañcannaṁ idha niṭṭhā.


pli: Katamesaṁ pañcannaṁ idha vihāya niṭṭhā?


pli: Antarāparinibbāyissa, upahaccaparinibbāyissa, asaṅkhāraparinibbāyissa, sasaṅkhāraparinibbāyissa, uddhaṁsotassa akaniṭṭhagāmino—


pli: imesaṁ pañcannaṁ idha vihāya niṭṭhā.


pli: Ye keci, bhikkhave, mayi niṭṭhaṁ gatā, sabbe te diṭṭhisampannā.


pli: Tesaṁ diṭṭhisampannānaṁ imesaṁ pañcannaṁ idha niṭṭhā, imesaṁ pañcannaṁ idha vihāya niṭṭhā”ti.


pli: Tatiyaṁ.


title_pli: Aṅguttara Nikāya 10.64 7. Yamakavagga

pli: Aṅguttara Nikāya 10.64


pli: Aveccappasannasutta


pli: “Ye keci, bhikkhave, mayi aveccappasannā, sabbe te sotāpannā.


pli: Tesaṁ sotāpannānaṁ pañcannaṁ idha niṭṭhā, pañcannaṁ idha vihāya niṭṭhā.


pli: Ye keci, bhikkhave, mayi aveccappasannā sabbe te sotāpannā.


pli: Tesaṁ sotāpannānaṁ imesaṁ pañcannaṁ idha niṭṭhā, imesaṁ pañcannaṁ idha vihāya niṭṭhā”ti.


pli: Catutthaṁ.


title_pli: Aṅguttara Nikāya 10.65 7. Yamakavagga

pli: Aṅguttara Nikāya 10.65


pli: 7. Yamakavagga


pli: Paṭhamasukhasutta


pli: Ekaṁ samayaṁ āyasmā sāriputto magadhesu viharati nālakagāmake.


pli: Atha kho sāmaṇḍakāni paribbājako yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho sāmaṇḍakāni paribbājako āyasmantaṁ sāriputtaṁ etadavoca:


pli: “Kiṁ nu kho, āvuso sāriputta, sukhaṁ, kiṁ dukkhan”ti?


pli: “Abhinibbatti kho, āvuso, dukkhā, anabhinibbatti sukhā.


pli: Abhinibbattiyā, āvuso, sati idaṁ dukkhaṁ pāṭikaṅkhaṁ—


pli: sītaṁ uṇhaṁ jighacchā pipāsā uccāro passāvo aggisamphasso daṇḍasamphasso satthasamphasso ñātīpi mittāpi saṅgamma samāgamma rosenti.


pli: Abhinibbattiyā, āvuso, sati idaṁ dukkhaṁ pāṭikaṅkhaṁ.


pli: Anabhinibbattiyā, āvuso, sati idaṁ sukhaṁ pāṭikaṅkhaṁ—


pli: na sītaṁ na uṇhaṁ na jighacchā na pipāsā na uccāro na passāvo na aggisamphasso na daṇḍasamphasso na satthasamphasso ñātīpi mittāpi saṅgamma samāgamma na rosenti.


pli: Anabhinibbattiyā, āvuso, sati idaṁ sukhaṁ pāṭikaṅkhan”ti.


pli: Pañcamaṁ.


title_pli: Aṅguttara Nikāya 10.66 7. Yamakavagga

pli: Aṅguttara Nikāya 10.66


pli: Dutiyasukhasutta


pli: “Kiṁ nu kho, āvuso, sāriputta, imasmiṁ dhammavinaye sukhaṁ, kiṁ dukkhan”ti?


pli: “Anabhirati kho, āvuso, imasmiṁ dhammavinaye dukkhā, abhirati sukhā.


pli: Anabhiratiyā, āvuso, sati idaṁ dukkhaṁ pāṭikaṅkhaṁ—


pli: gacchantopi sukhaṁ sātaṁ nādhigacchati,


pli: ṭhitopi …


pli: nisinnopi …


pli: sayānopi …


pli: gāmagatopi …


pli: araññagatopi …


pli: rukkhamūlagatopi …


pli: suññāgāragatopi …


pli: abbhokāsagatopi …


pli: bhikkhumajjhagatopi sukhaṁ sātaṁ nādhigacchati.


pli: Anabhiratiyā, āvuso, sati idaṁ dukkhaṁ pāṭikaṅkhaṁ.


pli: Abhiratiyā, āvuso, sati idaṁ sukhaṁ pāṭikaṅkhaṁ—


pli: gacchantopi sukhaṁ sātaṁ adhigacchati,


pli: bhikkhumajjhagatopi sukhaṁ sātaṁ adhigacchati.


pli: Abhiratiyā, āvuso, sati idaṁ sukhaṁ pāṭikaṅkhan”ti.


pli: Chaṭṭhaṁ.


title_pli: Aṅguttara Nikāya 10.67 7. Yamakavagga

pli: Aṅguttara Nikāya 10.67


pli: 7. Yamakavagga


pli: Paṭhamanaḷakapānasutta


pli: Ekaṁ samayaṁ bhagavā kosalesu cārikaṁ caramāno mahatā bhikkhusaṅghena saddhiṁ yena naḷakapānaṁ nāma kosalānaṁ nigamo tadavasari.


pli: Tatra sudaṁ bhagavā naḷakapāne viharati palāsavane.


pli: Tena kho pana samayena bhagavā tadahuposathe bhikkhusaṅghaparivuto nisinno hoti.


pli: Atha kho bhagavā bahudeva rattiṁ bhikkhūnaṁ dhammiyā kathāya sandassetvā samādapetvā samuttejetvā sampahaṁsetvā tuṇhībhūtaṁ tuṇhībhūtaṁ bhikkhusaṅghaṁ anuviloketvā āyasmantaṁ sāriputtaṁ āmantesi:


pli: “Vigatathinamiddho kho, sāriputta, bhikkhusaṅgho.


pli: Paṭibhātu taṁ, sāriputta, bhikkhūnaṁ dhammī kathā.


pli: Piṭṭhi me āgilāyati;


pli: tamahaṁ āyamissāmī”ti.


pli: “Evaṁ, bhante”ti kho āyasmā sāriputto bhagavato paccassosi.


pli: Atha kho bhagavā catugguṇaṁ saṅghāṭiṁ paññāpetvā dakkhiṇena passena sīhaseyyaṁ kappesi pāde pādaṁ accādhāya sato sampajāno uṭṭhānasaññaṁ manasi karitvā.


pli: Tatra kho āyasmā sāriputto bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: “Yassa kassaci, āvuso, saddhā natthi kusalesu dhammesu, hirī natthi …


pli: ottappaṁ natthi …


pli: vīriyaṁ natthi …


pli: paññā natthi kusalesu dhammesu, tassa yā ratti vā divaso vā āgacchati, hāniyeva pāṭikaṅkhā kusalesu dhammesu no vuddhi.


pli: Seyyathāpi, āvuso, kāḷapakkhe candassa yā ratti vā divaso vā āgacchati, hāyateva vaṇṇena hāyati maṇḍalena hāyati ābhāya hāyati ārohapariṇāhena;


pli: evamevaṁ kho, āvuso, yassa kassaci saddhā natthi kusalesu dhammesu, hirī natthi …


pli: ‘Assaddho purisapuggalo’ti, āvuso, parihānametaṁ;


pli: ‘ahiriko purisapuggalo’ti, āvuso, parihānametaṁ;


pli: ‘anottappī purisapuggalo’ti, āvuso, parihānametaṁ;


pli: ‘kusīto purisapuggalo’ti, āvuso, parihānametaṁ;


pli: ‘duppañño purisapuggalo’ti, āvuso, parihānametaṁ;


pli: ‘kodhano purisapuggalo’ti, āvuso, parihānametaṁ;


pli: ‘upanāhī purisapuggalo’ti, āvuso, parihānametaṁ;


pli: ‘pāpiccho purisapuggalo’ti, āvuso, parihānametaṁ;


pli: ‘pāpamitto purisapuggalo’ti, āvuso, parihānametaṁ;


pli: ‘micchādiṭṭhiko purisapuggalo’ti, āvuso, parihānametaṁ.


pli: Yassa kassaci, āvuso, saddhā atthi kusalesu dhammesu, hirī atthi …


pli: ottappaṁ atthi …


pli: paññā atthi kusalesu dhammesu, tassa yā ratti vā divaso vā āgacchati, vuddhiyeva pāṭikaṅkhā kusalesu dhammesu no parihāni.


pli: Seyyathāpi, āvuso, juṇhapakkhe candassa yā ratti vā divaso vā āgacchati, vaḍḍhateva vaṇṇena vaḍḍhati maṇḍalena vaḍḍhati ābhāya vaḍḍhati ārohapariṇāhena;


pli: evamevaṁ kho, āvuso, yassa kassaci saddhā atthi kusalesu dhammesu, hirī atthi …


pli: vīriyaṁ atthi …


pli: ‘Saddho purisapuggalo’ti, āvuso, aparihānametaṁ;


pli: ‘hirīmā purisapuggalo’ti, āvuso, aparihānametaṁ;


pli: ‘ottappī purisapuggalo’ti, āvuso, aparihānametaṁ;


pli: ‘āraddhavīriyo purisapuggalo’ti, āvuso, aparihānametaṁ;


pli: ‘paññavā purisapuggalo’ti, āvuso, aparihānametaṁ;


pli: ‘akkodhano purisapuggalo’ti, āvuso, aparihānametaṁ;


pli: ‘anupanāhī purisapuggalo’ti, āvuso, aparihānametaṁ;


pli: ‘appiccho purisapuggalo’ti, āvuso, aparihānametaṁ;


pli: ‘kalyāṇamitto purisapuggalo’ti, āvuso, aparihānametaṁ;


pli: ‘sammādiṭṭhiko purisapuggalo’ti, āvuso, aparihānametan”ti.


pli: Atha kho bhagavā paccuṭṭhāya āyasmantaṁ sāriputtaṁ āmantesi:


pli: “sādhu sādhu, sāriputta.


pli: Yassa kassaci, sāriputta, saddhā natthi kusalesu dhammesu, hirī natthi …


pli: ottappaṁ natthi …


pli: vīriyaṁ natthi …


pli: paññā natthi kusalesu dhammesu, tassa yā ratti vā divaso vā āgacchati, hāniyeva pāṭikaṅkhā kusalesu dhammesu no vuddhi.


pli: Seyyathāpi, sāriputta, kāḷapakkhe candassa yā ratti vā divaso vā āgacchati, hāyateva vaṇṇena hāyati maṇḍalena hāyati ābhāya hāyati ārohapariṇāhena;


pli: evamevaṁ kho, sāriputta, yassa kassaci saddhā natthi kusalesu dhammesu …pe…


pli: paññā natthi kusalesu dhammesu, tassa yā ratti vā divaso vā …pe… no vuddhi.


pli: ‘Assaddho purisapuggalo’ti, sāriputta, parihānametaṁ;


pli: ahiriko …


pli: anottappī …


pli: kusīto …


pli: duppañño …


pli: kodhano …


pli: upanāhī …


pli: pāpiccho …


pli: pāpamitto …


pli: ‘micchādiṭṭhiko purisapuggalo’ti, sāriputta, parihānametaṁ.


pli: Yassa kassaci, sāriputta, saddhā atthi kusalesu dhammesu, hirī atthi …


pli: ottappaṁ atthi …


pli: vīriyaṁ atthi …


pli: paññā atthi kusalesu dhammesu, tassa yā ratti vā divaso vā āgacchati, vuddhiyeva pāṭikaṅkhā kusalesu dhammesu no parihāni.


pli: Seyyathāpi, sāriputta, juṇhapakkhe candassa yā ratti vā divaso vā āgacchati, vaḍḍhateva vaṇṇena vaḍḍhati maṇḍalena vaḍḍhati ābhāya vaḍḍhati ārohapariṇāhena;


pli: evamevaṁ kho, sāriputta, yassa kassaci saddhā atthi kusalesu dhammesu, hirī atthi …


pli: ‘Saddho purisapuggalo’ti, sāriputta, aparihānametaṁ;


pli: hirīmā …


pli: ottappī …


pli: āraddhavīriyo …


pli: paññavā …


pli: akkodhano …


pli: anupanāhī …


pli: appiccho …


pli: kalyāṇamitto …


pli: ‘sammādiṭṭhiko purisapuggalo’ti, sāriputta, aparihānametan”ti.


pli: Sattamaṁ.


title_pli: Aṅguttara Nikāya 10.68 7. Yamakavagga

pli: Aṅguttara Nikāya 10.68


pli: 7. Yamakavagga


pli: Dutiyanaḷakapānasutta


pli: Ekaṁ samayaṁ bhagavā naḷakapāne viharati palāsavane.


pli: Tena kho pana samayena bhagavā tadahuposathe bhikkhusaṅghaparivuto nisinno hoti.


pli: Atha kho bhagavā bahudeva rattiṁ bhikkhūnaṁ dhammiyā kathāya sandassetvā samādapetvā samuttejetvā sampahaṁsetvā tuṇhībhūtaṁ tuṇhībhūtaṁ bhikkhusaṅghaṁ anuviloketvā āyasmantaṁ sāriputtaṁ āmantesi:


pli: “Vigatathinamiddho kho, sāriputta, bhikkhusaṅgho.


pli: Paṭibhātu taṁ, sāriputta, bhikkhūnaṁ dhammī kathā.


pli: Piṭṭhi me āgilāyati;


pli: tamahaṁ āyamissāmī”ti.


pli: “Evaṁ, bhante”ti kho āyasmā sāriputto bhagavato paccassosi.


pli: Atha kho bhagavā catugguṇaṁ saṅghāṭiṁ paññāpetvā dakkhiṇena passena sīhaseyyaṁ kappesi pāde pādaṁ accādhāya sato sampajāno uṭṭhānasaññaṁ manasi karitvā.


pli: Tatra kho āyasmā sāriputto bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: “Yassa kassaci, āvuso, saddhā natthi kusalesu dhammesu, hirī natthi …


pli: ottappaṁ natthi …


pli: vīriyaṁ natthi …


pli: paññā natthi …


pli: sotāvadhānaṁ natthi …


pli: dhammadhāraṇā natthi …


pli: atthūpaparikkhā natthi …


pli: dhammānudhammappaṭipatti natthi …


pli: appamādo natthi kusalesu dhammesu, tassa yā ratti vā divaso vā āgacchati, hāniyeva pāṭikaṅkhā kusalesu dhammesu no vuddhi.


pli: Seyyathāpi, āvuso, kāḷapakkhe candassa yā ratti vā divaso vā āgacchati, hāyateva vaṇṇena hāyati maṇḍalena hāyati ābhāya hāyati ārohapariṇāhena;


pli: evamevaṁ kho, āvuso, yassa kassaci saddhā natthi kusalesu dhammesu, hirī natthi …


pli: Yassa kassaci, āvuso, saddhā atthi kusalesu dhammesu, hirī atthi …


pli: ottappaṁ atthi …


pli: vīriyaṁ atthi …


pli: paññā atthi …


pli: sotāvadhānaṁ atthi …


pli: dhammadhāraṇā atthi …


pli: atthūpaparikkhā atthi …


pli: dhammānudhammappaṭipatti atthi …


pli: appamādo atthi kusalesu dhammesu, tassa yā ratti vā divaso vā āgacchati, vuddhiyeva pāṭikaṅkhā kusalesu dhammesu no parihāni.


pli: Seyyathāpi, āvuso, juṇhapakkhe candassa yā ratti vā divaso vā āgacchati, vaḍḍhateva vaṇṇena vaḍḍhati maṇḍalena vaḍḍhati ābhāya vaḍḍhati ārohapariṇāhena;


pli: evamevaṁ kho, āvuso, yassa kassaci saddhā atthi kusalesu dhammesu …pe…


pli: appamādo atthi kusalesu dhammesu, tassa yā ratti vā divaso vā āgacchati, vuddhiyeva pāṭikaṅkhā kusalesu dhammesu no parihānī”ti.


pli: Atha kho bhagavā paccuṭṭhāya āyasmantaṁ sāriputtaṁ āmantesi:


pli: “sādhu sādhu, sāriputta.


pli: Yassa kassaci, sāriputta, saddhā natthi kusalesu dhammesu hirī natthi …


pli: ottappaṁ natthi …


pli: paññā natthi …


pli: vīriyaṁ natthi …


pli: sotāvadhānaṁ natthi …


pli: dhammadhāraṇā natthi …


pli: atthūpaparikkhā natthi …


pli: dhammānudhammappaṭipatti natthi …


pli: appamādo natthi kusalesu dhammesu tassa yā ratti vā divaso vā āgacchati, hāniyeva pāṭikaṅkhā kusalesu dhammesu no vuddhi.


pli: Seyyathāpi, sāriputta, kāḷapakkhe candassa yā ratti vā divaso vā āgacchati, hāyateva vaṇṇena hāyati maṇḍalena hāyati ābhāya hāyati ārohapariṇāhena;


pli: evamevaṁ kho, sāriputta, yassa kassaci saddhā natthi kusalesu dhammesu …pe…


pli: appamādo natthi kusalesu dhammesu, tassa yā ratti vā divaso vā āgacchati, hāniyeva pāṭikaṅkhā kusalesu dhammesu no vuddhi.


pli: Yassa kassaci, sāriputta, saddhā atthi kusalesu dhammesu hirī atthi …


pli: ottappaṁ atthi …


pli: vīriyaṁ atthi …


pli: paññā atthi …


pli: sotāvadhānaṁ atthi …


pli: dhammadhāraṇā atthi …


pli: atthūpaparikkhā atthi …


pli: dhammānudhammappaṭipatti atthi …


pli: appamādo atthi kusalesu dhammesu, tassa yā ratti vā divaso vā āgacchati, vuddhiyeva pāṭikaṅkhā kusalesu dhammesu no parihāni.


pli: Seyyathāpi, sāriputta, juṇhapakkhe candassa yā ratti vā divaso vā āgacchati, vaḍḍhateva vaṇṇena vaḍḍhati maṇḍalena vaḍḍhati ābhāya vaḍḍhati ārohapariṇāhena;


pli: evamevaṁ kho, sāriputta, yassa kassaci saddhā atthi kusalesu dhammesu …pe…


pli: appamādo atthi kusalesu dhammesu, tassa yā ratti vā divaso vā āgacchati, vuddhiyeva pāṭikaṅkhā kusalesu dhammesu no parihānī”ti.


pli: Aṭṭhamaṁ.


title_pli: Aṅguttara Nikāya 10.69 7. Yamakavagga

pli: Aṅguttara Nikāya 10.69


pli: 7. Yamakavagga


pli: Paṭhamakathāvatthusutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sambahulā bhikkhū pacchābhattaṁ piṇḍapātapaṭikkantā upaṭṭhānasālāyaṁ sannisinnā sannipatitā anekavihitaṁ tiracchānakathaṁ anuyuttā viharanti, seyyathidaṁ—


pli: rājakathaṁ corakathaṁ mahāmattakathaṁ senākathaṁ bhayakathaṁ yuddhakathaṁ annakathaṁ pānakathaṁ vatthakathaṁ sayanakathaṁ mālākathaṁ gandhakathaṁ ñātikathaṁ yānakathaṁ gāmakathaṁ nigamakathaṁ nagarakathaṁ janapadakathaṁ itthikathaṁ sūrakathaṁ visikhākathaṁ kumbhaṭṭhānakathaṁ pubbapetakathaṁ nānattakathaṁ lokakkhāyikaṁ samuddakkhāyikaṁ itibhavābhavakathaṁ iti vāti.


pli: Atha kho bhagavā sāyanhasamayaṁ paṭisallānā vuṭṭhito yena upaṭṭhānasālā tenupasaṅkami; upasaṅkamitvā paññatte āsane nisīdi.


pli: Nisajja kho bhagavā bhikkhū āmantesi:


pli: “kāya nuttha, bhikkhave, etarahi kathāya sannisinnā sannipatitā, kā ca pana vo antarākathā vippakatā”ti?


pli: “Idha mayaṁ, bhante, pacchābhattaṁ piṇḍapātapaṭikkantā upaṭṭhānasālāyaṁ sannisinnā sannipatitā anekavihitaṁ tiracchānakathaṁ anuyuttā viharāma, seyyathidaṁ—


pli: rājakathaṁ corakathaṁ …pe… itibhavābhavakathaṁ iti vā”ti.


pli: “Na kho panetaṁ, bhikkhave, tumhākaṁ patirūpaṁ kulaputtānaṁ saddhāya agārasmā anagāriyaṁ pabbajitānaṁ, yaṁ tumhe anekavihitaṁ tiracchānakathaṁ anuyuttā vihareyyātha, seyyathidaṁ—


pli: Dasayimāni, bhikkhave, kathāvatthūni.


pli: Katamāni dasa?


pli: Appicchakathā, santuṭṭhikathā, pavivekakathā, asaṁsaggakathā, vīriyārambhakathā, sīlakathā, samādhikathā, paññākathā, vimuttikathā, vimuttiñāṇadassanakathāti—


pli: imāni kho, bhikkhave, dasa kathāvatthūni.


pli: Imesañce tumhe, bhikkhave, dasannaṁ kathāvatthūnaṁ upādāyupādāya kathaṁ katheyyātha, imesampi candimasūriyānaṁ evaṁmahiddhikānaṁ evaṁmahānubhāvānaṁ tejasā tejaṁ pariyādiyeyyātha, ko pana vādo aññatitthiyānaṁ paribbājakānan”ti.


pli: Navamaṁ.


title_pli: Aṅguttara Nikāya 10.7 1. Ānisaṁsavagga

pli: Aṅguttara Nikāya 10.7


pli: 1. Ānisaṁsavagga


pli: Sāriputtasutta


pli: Atha kho āyasmā ānando yenāyasmā sāriputto tenupasaṅkami; upasaṅkamitvā āyasmatā sāriputtena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā ānando āyasmantaṁ sāriputtaṁ etadavoca:


pli: “Siyā nu kho, āvuso sāriputta, bhikkhuno tathārūpo samādhipaṭilābho yathā neva pathaviyaṁ pathavisaññī assa, na āpasmiṁ āposaññī assa, na tejasmiṁ tejosaññī assa, na vāyasmiṁ vāyosaññī assa, na ākāsānañcāyatane ākāsānañcāyatanasaññī assa, na viññāṇañcāyatane viññāṇañcāyatanasaññī assa, na ākiñcaññāyatane ākiñcaññāyatanasaññī assa, na nevasaññānāsaññāyatane nevasaññānāsaññāyatanasaññī assa, na idhaloke idhalokasaññī assa, na paraloke paralokasaññī assa; saññī ca pana assā”ti?


pli: “Siyā, āvuso ānanda, bhikkhuno tathārūpo samādhipaṭilābho yathā neva pathaviyaṁ pathavisaññī assa …pe… na paraloke paralokasaññī assa; saññī ca pana assā”ti.


pli: “Yathā kathaṁ pana, āvuso sāriputta, siyā bhikkhuno tathārūpo samādhipaṭilābho yathā neva pathaviyaṁ pathavisaññī assa …pe… saññī ca pana assā”ti?


pli: “Ekamidāhaṁ, āvuso ānanda, samayaṁ idheva sāvatthiyaṁ viharāmi andhavanasmiṁ.


pli: Tatthāhaṁ tathārūpaṁ samādhiṁ samāpajjiṁ yathā neva pathaviyaṁ pathavisaññī ahosiṁ, na āpasmiṁ āposaññī ahosiṁ, na tejasmiṁ tejosaññī ahosiṁ, na vāyasmiṁ vāyosaññī ahosiṁ, na ākāsānañcāyatane ākāsānañcāyatanasaññī ahosiṁ, na viññāṇañcāyatane viññāṇañcāyatanasaññī ahosiṁ, na ākiñcaññāyatane ākiñcaññāyatanasaññī ahosiṁ, na nevasaññānāsaññāyatane nevasaññānāsaññāyatanasaññī ahosiṁ, na idhaloke idhalokasaññī ahosiṁ, na paraloke paralokasaññī ahosiṁ; saññī ca pana ahosin”ti.


pli: “Kiṁsaññī panāyasmā sāriputto tasmiṁ samaye ahosī”ti?


pli: “‘Bhavanirodho nibbānaṁ bhavanirodho nibbānan’ti kho me, āvuso, aññāva saññā uppajjati aññāva saññā nirujjhati.


pli: Seyyathāpi, āvuso, sakalikaggissa jhāyamānassa aññāva acci uppajjati aññāva acci nirujjhati;


pli: evamevaṁ kho, āvuso, ‘bhavanirodho nibbānaṁ bhavanirodho nibbānan’ti aññāva saññā uppajjati aññāva saññā nirujjhati.


pli: ‘Bhavanirodho nibbānan’ti saññī ca panāhaṁ, āvuso, tasmiṁ samaye ahosin”ti.


pli: Sattamaṁ.


title_pli: Aṅguttara Nikāya 10.70 7. Yamakavagga

pli: Aṅguttara Nikāya 10.70


pli: 7. Yamakavagga


pli: Dutiyakathāvatthusutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sambahulā bhikkhū pacchābhattaṁ piṇḍapātapaṭikkantā upaṭṭhānasālāyaṁ sannisinnā sannipatitā anekavihitaṁ tiracchānakathaṁ anuyuttā viharanti, seyyathidaṁ—


pli: rājakathaṁ corakathaṁ mahāmattakathaṁ …pe… itibhavābhavakathaṁ iti vāti.


pli: “Dasayimāni, bhikkhave, pāsaṁsāni ṭhānāni.


pli: Katamāni dasa?


pli: Idha, bhikkhave, bhikkhu attanā ca appiccho hoti, appicchakathañca bhikkhūnaṁ kattā hoti.


pli: ‘Appiccho bhikkhu appicchakathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca santuṭṭho hoti, santuṭṭhikathañca bhikkhūnaṁ kattā hoti.


pli: ‘Santuṭṭho bhikkhu santuṭṭhikathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca pavivitto hoti, pavivekakathañca bhikkhūnaṁ kattā hoti.


pli: ‘Pavivitto bhikkhu pavivekakathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca asaṁsaṭṭho hoti, asaṁsaṭṭhakathañca bhikkhūnaṁ kattā hoti.


pli: ‘Asaṁsaṭṭho bhikkhu asaṁsaṭṭhakathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca āraddhavīriyo hoti, vīriyārambhakathañca bhikkhūnaṁ kattā hoti.


pli: ‘Āraddhavīriyo bhikkhu vīriyārambhakathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca sīlasampanno hoti, sīlasampadākathañca bhikkhūnaṁ kattā hoti.


pli: ‘Sīlasampanno bhikkhu sīlasampadākathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca samādhisampanno hoti, samādhisampadākathañca bhikkhūnaṁ kattā hoti.


pli: ‘Samādhisampanno bhikkhu samādhisampadākathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca paññāsampanno hoti, paññāsampadākathañca bhikkhūnaṁ kattā hoti.


pli: ‘Paññāsampanno bhikkhu paññāsampadākathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca vimuttisampanno hoti, vimuttisampadākathañca bhikkhūnaṁ kattā hoti.


pli: ‘Vimuttisampanno bhikkhu vimuttisampadākathañca bhikkhūnaṁ kattā’ti pāsaṁsametaṁ ṭhānaṁ.


pli: Attanā ca vimuttiñāṇadassanasampanno hoti, vimuttiñāṇadassanasampadākathañca bhikkhūnaṁ kattā hoti.


pli: ‘Vimuttiñāṇadassanasampanno bhikkhu vimuttiñāṇadassanasampadākathañca bhikkhūnaṁ kattā’ti pāsaṁsametaṁ ṭhānaṁ.


pli: Imāni kho, bhikkhave, dasa pāsaṁsāni ṭhānānī”ti.


pli: Dasamaṁ.


pli: Yamakavaggo dutiyo.


pli: Tassuddānaṁ


pli: Avijjā taṇhā niṭṭhā ca,


pli: avecca dve sukhāni ca;


pli: Naḷakapāne dve vuttā,


pli: kathāvatthūpare duveti.


title_pli: Aṅguttara Nikāya 10.71 8. Ākaṅkhavagga

pli: Aṅguttara Nikāya 10.71


pli: 8. Ākaṅkhavagga


pli: Ākaṅkhasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Sampannasīlā, bhikkhave, viharatha sampannapātimokkhā, pātimokkhasaṁvarasaṁvutā viharatha ācāragocarasampannā aṇumattesu vajjesu bhayadassāvino, samādāya sikkhatha sikkhāpadesu.


pli: Ākaṅkheyya ce, bhikkhave, bhikkhu ‘sabrahmacārīnaṁ piyo cassaṁ manāpo ca garu ca bhāvanīyo cā’ti, sīlesvevassa paripūrakārī ajjhattaṁ cetosamathamanuyutto anirākatajjhāno vipassanāya samannāgato brūhetā suññāgārānaṁ.


pli: Ākaṅkheyya ce, bhikkhave, bhikkhu ‘lābhī assaṁ cīvarapiṇḍapātasenāsanagilānapaccayabhesajjaparikkhārānan’ti, sīlesvevassa paripūrakārī ajjhattaṁ cetosamathamanuyutto anirākatajjhāno vipassanāya samannāgato brūhetā suññāgārānaṁ.


pli: Ākaṅkheyya ce, bhikkhave, bhikkhu ‘yesāhaṁ paribhuñjāmi cīvarapiṇḍapātasenāsanagilānapaccayabhesajjaparikkhārānaṁ tesaṁ te kārā mahapphalā assu mahānisaṁsā’ti, sīlesvevassa …pe… brūhetā suññāgārānaṁ.


pli: Ākaṅkheyya ce, bhikkhave, bhikkhu ‘ye me petā ñātī sālohitā kālaṅkatā pasannacittā anussaranti tesaṁ taṁ mahapphalaṁ assa mahānisaṁsan’ti, sīlesvevassa …pe… brūhetā suññāgārānaṁ.


pli: Ākaṅkheyya ce, bhikkhave, bhikkhu ‘santuṭṭho assaṁ itarītaracīvarapiṇḍapātasenāsanagilānapaccayabhesajjaparikkhārenā’ti, sīlesvevassa …pe… brūhetā suññāgārānaṁ.


pli: Ākaṅkheyya ce, bhikkhave, bhikkhu ‘khamo assaṁ sītassa uṇhassa jighacchāya pipāsāya ḍaṁsamakasavātātapasarīsapasamphassānaṁ, duruttānaṁ durāgatānaṁ vacanapathānaṁ uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ adhivāsakajātiko assan’ti, sīlesvevassa …pe… brūhetā suññāgārānaṁ.


pli: Ākaṅkheyya ce, bhikkhave, bhikkhu ‘aratiratisaho assaṁ, na ca maṁ aratirati saheyya, uppannaṁ aratiratiṁ abhibhuyya abhibhuyya vihareyyan’ti, sīlesvevassa …pe… brūhetā suññāgārānaṁ.


pli: Ākaṅkheyya ce, bhikkhave, bhikkhu ‘bhayabheravasaho assaṁ, na ca maṁ bhayabheravo saheyya, uppannaṁ bhayabheravaṁ abhibhuyya abhibhuyya vihareyyan’ti, sīlesvevassa …pe… brūhetā suññāgārānaṁ.


pli: Ākaṅkheyya ce, bhikkhave, bhikkhu ‘catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī assaṁ akicchalābhī akasiralābhī’ti, sīlesvevassa …pe… brūhetā suññāgārānaṁ.


pli: Ākaṅkheyya ce, bhikkhave, bhikkhu ‘āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja vihareyyan’ti, sīlesvevassa paripūrakārī ajjhattaṁ cetosamathamanuyutto anirākatajjhāno vipassanāya samannāgato brūhetā suññāgārānaṁ.


pli: ‘Sampannasīlā, bhikkhave, viharatha sampannapātimokkhā, pātimokkhasaṁvarasaṁvutā viharatha ācāragocarasampannā aṇumattesu vajjesu bhayadassāvino, samādāya sikkhatha sikkhāpadesū’ti,


pli: iti yaṁ taṁ vuttaṁ, idametaṁ paṭicca vuttan”ti.


pli: Paṭhamaṁ.


title_pli: Aṅguttara Nikāya 10.72 8. Ākaṅkhavagga

pli: Aṅguttara Nikāya 10.72


pli: 8. Ākaṅkhavagga


pli: Kaṇṭakasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ sambahulehi abhiññātehi abhiññātehi therehi sāvakehi saddhiṁ—


pli: āyasmatā ca cālena, āyasmatā ca upacālena, āyasmatā ca kukkuṭena, āyasmatā ca kaḷimbhena, āyasmatā ca nikaṭena, āyasmatā ca kaṭissahena;


pli: aññehi ca abhiññātehi abhiññātehi therehi sāvakehi saddhiṁ.


pli: Tena kho pana samayena sambahulā abhiññātā abhiññātā licchavī bhadrehi bhadrehi yānehi parapurāya uccāsaddā mahāsaddā mahāvanaṁ ajjhogāhanti bhagavantaṁ dassanāya.


pli: Atha kho tesaṁ āyasmantānaṁ etadahosi:


pli: “ime kho sambahulā abhiññātā abhiññātā licchavī bhadrehi bhadrehi yānehi parapurāya uccāsaddā mahāsaddā mahāvanaṁ ajjhogāhanti bhagavantaṁ dassanāya.


pli: Saddakaṇṭakā kho pana jhānā vuttā bhagavatā.


pli: Yannūna mayaṁ yena gosiṅgasālavanadāyo tenupasaṅkameyyāma.


pli: Tattha mayaṁ appasaddā appākiṇṇā phāsuṁ vihareyyāmā”ti.


pli: Atha kho te āyasmanto yena gosiṅgasālavanadāyo tenupasaṅkamiṁsu;


pli: tattha te āyasmanto appasaddā appākiṇṇā phāsuṁ viharanti.


pli: Atha kho bhagavā bhikkhū āmantesi:


pli: “kahaṁ nu kho, bhikkhave, cālo, kahaṁ upacālo, kahaṁ kukkuṭo, kahaṁ kaḷimbho, kahaṁ nikaṭo, kahaṁ kaṭissaho;


pli: kahaṁ nu kho te, bhikkhave, therā sāvakā gatā”ti?


pli: “Idha, bhante, tesaṁ āyasmantānaṁ etadahosi:


pli: ‘ime kho sambahulā abhiññātā abhiññātā licchavī bhadrehi bhadrehi yānehi parapurāya uccāsaddā mahāsaddā mahāvanaṁ ajjhogāhanti bhagavantaṁ dassanāya saddakaṇṭakā kho pana jhānā vuttā bhagavatā yannūna mayaṁ yena gosiṅgasālavanadāyo tenupasaṅkameyyāma tattha mayaṁ appasaddā appākiṇṇā phāsuṁ vihareyyāmā’ti.


pli: Atha kho te, bhante, āyasmanto yena gosiṅgasālavanadāyo tenupasaṅkamiṁsu.


pli: Tattha te āyasmanto appasaddā appākiṇṇā phāsuṁ viharantī”ti.


pli: “Sādhu sādhu, bhikkhave, yathā te mahāsāvakā sammā byākaramānā byākareyyuṁ, saddakaṇṭakā hi, bhikkhave, jhānā vuttā mayā.


pli: Dasayime, bhikkhave, kaṇṭakā.


pli: Katame dasa?


pli: Pavivekārāmassa saṅgaṇikārāmatā kaṇṭako, asubhanimittānuyogaṁ anuyuttassa subhanimittānuyogo kaṇṭako, indriyesu guttadvārassa visūkadassanaṁ kaṇṭako, brahmacariyassa mātugāmūpacāro kaṇṭako, paṭhamassa jhānassa saddo kaṇṭako, dutiyassa jhānassa vitakkavicārā kaṇṭakā, tatiyassa jhānassa pīti kaṇṭako, catutthassa jhānassa assāsapassāso kaṇṭako, saññāvedayitanirodhasamāpattiyā saññā ca vedanā ca kaṇṭako rāgo kaṇṭako doso kaṇṭako moho kaṇṭako.


pli: Akaṇṭakā, bhikkhave, viharatha.


pli: Nikkaṇṭakā, bhikkhave, viharatha.


pli: Akaṇṭakā, bhikkhave, arahanto;


pli: nikkaṇṭakā, bhikkhave, arahanto;


pli: Dutiyaṁ.


title_pli: Aṅguttara Nikāya 10.73 8. Ākaṅkhavagga

pli: Aṅguttara Nikāya 10.73


pli: 8. Ākaṅkhavagga


pli: Iṭṭhadhammasutta


pli: “Dasayime, bhikkhave, dhammā iṭṭhā kantā manāpā dullabhā lokasmiṁ.


pli: Bhogā iṭṭhā kantā manāpā dullabhā lokasmiṁ;


pli: vaṇṇo iṭṭho kanto manāpo dullabho lokasmiṁ;


pli: ārogyaṁ iṭṭhaṁ kantaṁ manāpaṁ dullabhaṁ lokasmiṁ;


pli: sīlaṁ iṭṭhaṁ kantaṁ manāpaṁ dullabhaṁ lokasmiṁ;


pli: brahmacariyaṁ iṭṭhaṁ kantaṁ manāpaṁ dullabhaṁ lokasmiṁ;


pli: mittā iṭṭhā kantā manāpā dullabhā lokasmiṁ;


pli: bāhusaccaṁ iṭṭhaṁ kantaṁ manāpaṁ dullabhaṁ lokasmiṁ;


pli: paññā iṭṭhā kantā manāpā dullabhā lokasmiṁ;


pli: dhammā iṭṭhā kantā manāpā dullabhā lokasmiṁ;


pli: saggā iṭṭhā kantā manāpā dullabhā lokasmiṁ.


pli: Imesaṁ kho, bhikkhave, dasannaṁ dhammānaṁ iṭṭhānaṁ kantānaṁ manāpānaṁ dullabhānaṁ lokasmiṁ dasa dhammā paripanthā—


pli: ālasyaṁ anuṭṭhānaṁ bhogānaṁ paripantho, amaṇḍanā avibhūsanā vaṇṇassa paripantho, asappāyakiriyā ārogyassa paripantho, pāpamittatā sīlānaṁ paripantho, indriyaasaṁvaro brahmacariyassa paripantho, visaṁvādanā mittānaṁ paripantho, asajjhāyakiriyā bāhusaccassa paripantho, asussūsā aparipucchā paññāya paripantho, ananuyogo apaccavekkhaṇā dhammānaṁ paripantho, micchāpaṭipatti saggānaṁ paripantho.


pli: Imesaṁ kho, bhikkhave, dasannaṁ iṭṭhānaṁ kantānaṁ manāpānaṁ dullabhānaṁ lokasmiṁ ime dasa dhammā paripanthā.


pli: Imesaṁ kho, bhikkhave, dasannaṁ dhammānaṁ iṭṭhānaṁ kantānaṁ manāpānaṁ dullabhānaṁ lokasmiṁ dasa dhammā āhārā—


pli: uṭṭhānaṁ anālasyaṁ bhogānaṁ āhāro, maṇḍanā vibhūsanā vaṇṇassa āhāro, sappāyakiriyā ārogyassa āhāro, kalyāṇamittatā sīlānaṁ āhāro, indriyasaṁvaro brahmacariyassa āhāro, avisaṁvādanā mittānaṁ āhāro, sajjhāyakiriyā bāhusaccassa āhāro, sussūsā paripucchā paññāya āhāro, anuyogo paccavekkhaṇā dhammānaṁ āhāro, sammāpaṭipatti saggānaṁ āhāro.


pli: Imesaṁ kho, bhikkhave, dasannaṁ dhammānaṁ iṭṭhānaṁ kantānaṁ manāpānaṁ dullabhānaṁ lokasmiṁ ime dasa dhammā āhārā”ti.


pli: Tatiyaṁ.


title_pli: Aṅguttara Nikāya 10.74 8. Ākaṅkhavagga

pli: Aṅguttara Nikāya 10.74


pli: 8. Ākaṅkhavagga


pli: Vaḍḍhisutta


pli: “Dasahi, bhikkhave, vaḍḍhīhi vaḍḍhamāno ariyasāvako ariyāya vaḍḍhiyā vaḍḍhati, sārādāyī ca hoti varādāyī kāyassa.


pli: Katamehi dasahi?


pli: Khettavatthūhi vaḍḍhati, dhanadhaññena vaḍḍhati, puttadārehi vaḍḍhati, dāsakammakaraporisehi vaḍḍhati, catuppadehi vaḍḍhati, saddhāya vaḍḍhati, sīlena vaḍḍhati, sutena vaḍḍhati, cāgena vaḍḍhati, paññāya vaḍḍhati—


pli: imehi kho, bhikkhave, dasahi vaḍḍhīhi vaḍḍhamāno ariyasāvako ariyāya vaḍḍhiyā vaḍḍhati, sārādāyī ca hoti varādāyī kāyassāti.


pli: Dhanena dhaññena ca yodha vaḍḍhati,


pli: Puttehi dārehi catuppadehi ca;


pli: Sa bhogavā hoti yasassi pūjito,


pli: Ñātīhi mittehi athopi rājubhi.


pli: Saddhāya sīlena ca yodha vaḍḍhati,


pli: Paññāya cāgena sutena cūbhayaṁ;


pli: So tādiso sappuriso vicakkhaṇo,


pli: Diṭṭheva dhamme ubhayena vaḍḍhatī”ti.


pli: Catutthaṁ.


title_pli: Aṅguttara Nikāya 10.75 8. Ākaṅkhavagga

pli: Aṅguttara Nikāya 10.75


pli: Migasālāsutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho āyasmā ānando pubbaṇhasamayaṁ nivāsetvā pattacīvaramādāya yena migasālāya upāsikāya nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho migasālā upāsikā yenāyasmā ānando tenupasaṅkami; upasaṅkamitvā āyasmantaṁ ānandaṁ abhivādetvā ekamantaṁ nisīdi. Ekamantaṁ nisinnā kho migasālā upāsikā āyasmantaṁ ānandaṁ etadavoca:


pli: “Kathaṁ kathaṁ nāmāyaṁ, bhante ānanda, bhagavatā dhammo desito aññeyyo, yatra hi nāma brahmacārī ca abrahmacārī ca ubho samasamagatikā bhavissanti abhisamparāyaṁ.


pli: Pitā me, bhante, purāṇo brahmacārī hoti ārācārī virato methunā gāmadhammā.


pli: So kālaṅkato bhagavatā byākato: ‘sakadāgāmī satto tusitaṁ kāyaṁ upapanno’ti.


pli: Pitāmaho me, bhante, isidatto abrahmacārī ahosi sadārasantuṭṭho.


pli: Sopi kālaṅkato bhagavatā byākato: ‘sakadāgāmī satto tusitaṁ kāyaṁ upapanno’ti.


pli: Kathaṁ kathaṁ nāmāyaṁ, bhante ānanda, bhagavatā dhammo desito aññeyyo, yatra hi nāma brahmacārī ca abrahmacārī ca ubho samasamagatikā bhavissanti abhisamparāyan”ti?


pli: “Evaṁ kho panetaṁ, bhagini, bhagavatā byākatan”ti.


pli: Atha kho āyasmā ānando migasālāya upāsikāya nivesane piṇḍapātaṁ gahetvā uṭṭhāyāsanā pakkāmi.


pli: Atha kho āyasmā ānando pacchābhattaṁ piṇḍapātapaṭikkanto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “Idhāhaṁ, bhante, pubbaṇhasamayaṁ nivāsetvā pattacīvaramādāya yena migasālāya upāsikāya nivesanaṁ tenupasaṅkami; upasaṅkamitvā paññatte āsane nisīdiṁ.


pli: Atha kho, bhante, migasālā upāsikā yenāhaṁ tenupasaṅkami; upasaṅkamitvā maṁ abhivādetvā ekamantaṁ nisīdi. Ekamantaṁ nisinnā kho, bhante, migasālā upāsikā maṁ etadavoca:


pli: ‘Kathaṁ kathaṁ nāmāyaṁ, bhante ānanda, bhagavatā dhammo desito aññeyyo, yatra hi nāma brahmacārī ca abrahmacārī ca ubho samasamagatikā bhavissanti abhisamparāyaṁ.


pli: Pitā me, bhante, purāṇo brahmacārī ahosi ārācārī virato methunā gāmadhammā.


pli: So kālaṅkato bhagavatā byākato sakadāgāmī satto tusitaṁ kāyaṁ upapannoti.


pli: Sopi kālaṅkato bhagavatā byākato—sakadāgāmī satto tusitaṁ kāyaṁ upapannoti.


pli: Kathaṁ kathaṁ nāmāyaṁ, bhante ānanda, bhagavatā dhammo desito aññeyyo, yatra hi nāma brahmacārī ca abrahmacārī ca ubho samasamagatikā bhavissanti abhisamparāyan’ti?


pli: Evaṁ vutte, ahaṁ, bhante, migasālaṁ upāsikaṁ etadavocaṁ:


pli: ‘evaṁ kho panetaṁ, bhagini, bhagavatā byākatan’”ti.


pli: “Kā cānanda, migasālā upāsikā bālā abyattā ammakā ammakapaññā, ke ca purisapuggalaparopariye ñāṇe?


pli: Dasayime, ānanda, puggalā santo saṁvijjamānā lokasmiṁ.


pli: Katame dasa?


pli: Idhānanda, ekacco puggalo dussīlo hoti.


pli: Tañca cetovimuttiṁ paññāvimuttiṁ yathābhūtaṁ nappajānāti, yatthassa taṁ dussilyaṁ aparisesaṁ nirujjhati.


pli: Tassa savanenapi akataṁ hoti, bāhusaccenapi akataṁ hoti, diṭṭhiyāpi appaṭividdhaṁ hoti, sāmāyikampi vimuttiṁ na labhati.


pli: So kāyassa bhedā paraṁ maraṇā hānāya pareti, no visesāya;


pli: hānagāmīyeva hoti, no visesagāmī.


pli: Idha panānanda, ekacco puggalo dussīlo hoti.


pli: Tañca cetovimuttiṁ paññāvimuttiṁ yathābhūtaṁ pajānāti yatthassa taṁ dussilyaṁ aparisesaṁ nirujjhati.


pli: Tassa savanenapi kataṁ hoti, bāhusaccenapi kataṁ hoti, diṭṭhiyāpi paṭividdhaṁ hoti, sāmāyikampi vimuttiṁ labhati.


pli: So kāyassa bhedā paraṁ maraṇā visesāya pareti, no hānāya;


pli: visesagāmīyeva hoti, no hānagāmī.


pli: Tatrānanda, pamāṇikā pamiṇanti:


pli: ‘imassapi teva dhammā, aparassapi teva dhammā. Kasmā nesaṁ eko hīno eko paṇīto’ti?


pli: Tañhi tesaṁ, ānanda, hoti dīgharattaṁ ahitāya dukkhāya.


pli: Tatrānanda, yvāyaṁ puggalo dussīlo hoti.


pli: Ayaṁ, ānanda, puggalo amunā purimena puggalena abhikkantataro ca paṇītataro ca.


pli: Taṁ kissa hetu?


pli: Imaṁ hānanda, puggalaṁ dhammasoto nibbahati.


pli: Tadantaraṁ ko jāneyya, aññatra tathāgatena.


pli: Tasmātihānanda, mā puggalesu pamāṇikā ahuvattha,


pli: mā puggalesu pamāṇaṁ gaṇhittha.


pli: Khaññati hānanda, puggalesu pamāṇaṁ gaṇhanto.


pli: Ahaṁ vā, ānanda, puggalesu pamāṇaṁ gaṇheyyaṁ yo vā panassa mādiso.


pli: Idha panānanda, ekacco puggalo sīlavā hoti.


pli: Tañca cetovimuttiṁ paññāvimuttiṁ yathābhūtaṁ nappajānāti yatthassa taṁ sīlaṁ aparisesaṁ nirujjhati.


pli: Tassa savanenapi akataṁ hoti, bāhusaccenapi akataṁ hoti, diṭṭhiyāpi appaṭividdhaṁ hoti, sāmāyikampi vimuttiṁ na labhati.


pli: So kāyassa bhedā paraṁ maraṇā hānāya pareti, no visesāya;


pli: hānagāmīyeva hoti, no visesagāmī.


pli: Tañca cetovimuttiṁ paññāvimuttiṁ yathābhūtaṁ pajānāti yatthassa taṁ sīlaṁ aparisesaṁ nirujjhati.


pli: Tassa savanenapi kataṁ hoti, bāhusaccenapi kataṁ hoti, diṭṭhiyāpi paṭividdhaṁ hoti, sāmāyikampi vimuttiṁ labhati.


pli: So kāyassa bhedā paraṁ maraṇā visesāya pareti, no hānāya;


pli: visesagāmīyeva hoti, no hānagāmī.


pli: Tatrānanda, pamāṇikā pamiṇanti …pe…


pli: ahaṁ vā, ānanda, puggalesu pamāṇaṁ gaṇheyyaṁ yo vā panassa mādiso.


pli: Idha panānanda, ekacco puggalo tibbarāgo hoti.


pli: Tañca cetovimuttiṁ paññāvimuttiṁ yathābhūtaṁ nappajānāti yatthassa so rāgo apariseso nirujjhati.


pli: Tañca cetovimuttiṁ paññāvimuttiṁ yathābhūtaṁ pajānāti yatthassa so rāgo apariseso nirujjhati.


pli: Idha panānanda, ekacco puggalo kodhano hoti.


pli: Tañca cetovimuttiṁ paññāvimuttiṁ yathābhūtaṁ nappajānāti yatthassa so kodho apariseso nirujjhati.


pli: Tañca cetovimuttiṁ paññāvimuttiṁ yathābhūtaṁ pajānāti yatthassa so kodho apariseso nirujjhati.


pli: Idha panānanda, ekacco puggalo uddhato hoti.


pli: Tañca cetovimuttiṁ paññāvimuttiṁ yathābhūtaṁ nappajānāti yatthassa taṁ uddhaccaṁ aparisesaṁ nirujjhati.


pli: Tassa savanenapi akataṁ hoti, bāhusaccenapi akataṁ hoti, diṭṭhiyāpi appaṭividdhaṁ hoti, sāmāyikampi vimuttiṁ na labhati.


pli: So kāyassa bhedā paraṁ maraṇā hānāya pareti, no visesāya;


pli: hānagāmīyeva hoti, no visesagāmī.


pli: Tañca cetovimuttiṁ paññāvimuttiṁ yathābhūtaṁ pajānāti yatthassa taṁ uddhaccaṁ aparisesaṁ nirujjhati.


pli: Tassa savanenapi kataṁ hoti, bāhusaccenapi kataṁ hoti, diṭṭhiyāpi paṭividdhaṁ hoti, sāmāyikampi vimuttiṁ labhati.


pli: So kāyassa bhedā paraṁ maraṇā visesāya pareti, no hānāya;


pli: visesagāmīyeva hoti, no hānagāmī.


pli: Tatrānanda, pamāṇikā pamiṇanti:


pli: ‘imassapi teva dhammā, aparassapi teva dhammā. Kasmā nesaṁ eko hīno eko paṇīto’ti?


pli: Tañhi tesaṁ, ānanda, hoti dīgharattaṁ ahitāya dukkhāya.


pli: Tatrānanda, yvāyaṁ puggalo uddhato hoti tañca cetovimuttiṁ paññāvimuttiṁ yathābhūtaṁ pajānāti yatthassa taṁ uddhaccaṁ aparisesaṁ nirujjhati,


pli: tassa savanenapi kataṁ hoti, bāhusaccenapi kataṁ hoti, diṭṭhiyāpi paṭividdhaṁ hoti, sāmāyikampi vimuttiṁ labhati.


pli: Ayaṁ, ānanda, puggalo amunā purimena puggalena abhikkantataro ca paṇītataro ca.


pli: Taṁ kissa hetu?


pli: Imaṁ hānanda, puggalaṁ dhammasoto nibbahati.


pli: Tadantaraṁ ko jāneyya aññatra tathāgatena.


pli: Tasmātihānanda, mā puggalesu pamāṇikā ahuvattha;


pli: mā puggalesu pamāṇaṁ gaṇhittha.


pli: Khaññati hānanda, puggalesu pamāṇaṁ gaṇhanto.


pli: Ahaṁ vā, ānanda, puggalesu pamāṇaṁ gaṇheyyaṁ yo vā panassa mādiso.


pli: Kā cānanda, migasālā upāsikā bālā abyattā ammakā ammakapaññā, ke ca purisapuggalaparopariye ñāṇe.


pli: Ime kho, ānanda, dasa puggalā santo saṁvijjamānā lokasmiṁ.


pli: Yathārūpena, ānanda, sīlena purāṇo samannāgato ahosi tathārūpena sīlena isidatto samannāgato abhavissa, nayidha purāṇo isidattassa gatimpi aññassa.


pli: Yathārūpāya cānanda, paññāya isidatto samannāgato ahosi tathārūpāya paññāya purāṇo samannāgato abhavissa, nayidha isidatto purāṇassa gatimpi aññassa.


pli: Iti kho, ānanda, ime puggalā ubho ekaṅgahīnā”ti.


pli: Pañcamaṁ.


title_pli: Aṅguttara Nikāya 10.76 8. Ākaṅkhavagga

pli: Aṅguttara Nikāya 10.76


pli: 8. Ākaṅkhavagga


pli: Tayodhammasutta


pli: “Tayome, bhikkhave, dhammā loke na saṁvijjeyyuṁ, na tathāgato loke uppajjeyya arahaṁ sammāsambuddho, na tathāgatappavedito dhammavinayo loke dibbeyya.


pli: Katame tayo?


pli: Jāti ca, jarā ca, maraṇañca—


pli: ime kho, bhikkhave, tayo dhammā loke na saṁvijjeyyuṁ, na tathāgato loke uppajjeyya arahaṁ sammāsambuddho, na tathāgatappavedito dhammavinayo loke dibbeyya.


pli: Yasmā ca kho, bhikkhave, ime tayo dhammā loke saṁvijjanti tasmā tathāgato loke uppajjati arahaṁ sammāsambuddho, tasmā tathāgatappavedito dhammavinayo loke dibbati.


pli: Tayome, bhikkhave, dhamme appahāya abhabbo jātiṁ pahātuṁ jaraṁ pahātuṁ maraṇaṁ pahātuṁ.


pli: Rāgaṁ appahāya, dosaṁ appahāya, mohaṁ appahāya—


pli: ime kho, bhikkhave, tayo dhamme appahāya abhabbo jātiṁ pahātuṁ jaraṁ pahātuṁ maraṇaṁ pahātuṁ.


pli: Tayome, bhikkhave, dhamme appahāya abhabbo rāgaṁ pahātuṁ dosaṁ pahātuṁ mohaṁ pahātuṁ.


pli: Sakkāyadiṭṭhiṁ appahāya, vicikicchaṁ appahāya, sīlabbataparāmāsaṁ appahāya—


pli: ime kho, bhikkhave, tayo dhamme appahāya abhabbo rāgaṁ pahātuṁ dosaṁ pahātuṁ mohaṁ pahātuṁ.


pli: Tayome, bhikkhave, dhamme appahāya abhabbo sakkāyadiṭṭhiṁ pahātuṁ vicikicchaṁ pahātuṁ sīlabbataparāmāsaṁ pahātuṁ.


pli: Ayonisomanasikāraṁ appahāya, kummaggasevanaṁ appahāya, cetaso līnattaṁ appahāya—


pli: ime kho, bhikkhave, tayo dhamme appahāya abhabbo sakkāyadiṭṭhiṁ pahātuṁ vicikicchaṁ pahātuṁ sīlabbataparāmāsaṁ pahātuṁ.


pli: Tayome, bhikkhave, dhamme appahāya abhabbo ayoniso manasikāraṁ pahātuṁ kummaggasevanaṁ pahātuṁ cetaso līnattaṁ pahātuṁ.


pli: Muṭṭhassaccaṁ appahāya, asampajaññaṁ appahāya, cetaso vikkhepaṁ appahāya—


pli: ime kho, bhikkhave, tayo dhamme appahāya abhabbo ayonisomanasikāraṁ pahātuṁ kummaggasevanaṁ pahātuṁ cetaso līnattaṁ pahātuṁ.


pli: Tayome, bhikkhave, dhamme appahāya abhabbo muṭṭhassaccaṁ pahātuṁ asampajaññaṁ pahātuṁ cetaso vikkhepaṁ pahātuṁ.


pli: Katame tayo?


pli: Ariyānaṁ adassanakamyataṁ appahāya, ariyadhammassa asotukamyataṁ appahāya, upārambhacittataṁ appahāya—


pli: ime kho, bhikkhave, tayo dhamme appahāya abhabbo muṭṭhassaccaṁ pahātuṁ asampajaññaṁ pahātuṁ cetaso vikkhepaṁ pahātuṁ.


pli: Tayome, bhikkhave, dhamme appahāya abhabbo ariyānaṁ adassanakamyataṁ pahātuṁ ariyadhammassa asotukamyataṁ pahātuṁ upārambhacittataṁ pahātuṁ.


pli: Uddhaccaṁ appahāya, asaṁvaraṁ appahāya, dussilyaṁ appahāya—


pli: ime kho, bhikkhave, tayo dhamme appahāya abhabbo ariyānaṁ adassanakamyataṁ pahātuṁ ariyadhammassa asotukamyataṁ pahātuṁ upārambhacittataṁ pahātuṁ.


pli: Tayome, bhikkhave, dhamme appahāya abhabbo uddhaccaṁ pahātuṁ asaṁvaraṁ pahātuṁ dussilyaṁ pahātuṁ.


pli: Assaddhiyaṁ appahāya, avadaññutaṁ appahāya, kosajjaṁ appahāya—


pli: ime kho, bhikkhave, tayo dhamme appahāya abhabbo uddhaccaṁ pahātuṁ asaṁvaraṁ pahātuṁ dussilyaṁ pahātuṁ.


pli: Tayome, bhikkhave, dhamme appahāya abhabbo assaddhiyaṁ pahātuṁ avadaññutaṁ pahātuṁ kosajjaṁ pahātuṁ.


pli: Anādariyaṁ appahāya, dovacassataṁ appahāya, pāpamittataṁ appahāya—


pli: ime kho, bhikkhave, tayo dhamme appahāya abhabbo assaddhiyaṁ pahātuṁ avadaññutaṁ pahātuṁ kosajjaṁ pahātuṁ.


pli: Tayome, bhikkhave, dhamme appahāya abhabbo anādariyaṁ pahātuṁ dovacassataṁ pahātuṁ pāpamittataṁ pahātuṁ.


pli: Ahirikaṁ appahāya, anottappaṁ appahāya, pamādaṁ appahāya—


pli: ime kho, bhikkhave, tayo dhamme appahāya abhabbo anādariyaṁ pahātuṁ dovacassataṁ pahātuṁ pāpamittataṁ pahātuṁ.


pli: Ahirikoyaṁ, bhikkhave, anottāpī pamatto hoti.


pli: So pamatto samāno abhabbo anādariyaṁ pahātuṁ dovacassataṁ pahātuṁ pāpamittataṁ pahātuṁ.


pli: So pāpamitto samāno abhabbo assaddhiyaṁ pahātuṁ avadaññutaṁ pahātuṁ kosajjaṁ pahātuṁ.


pli: So kusīto samāno abhabbo uddhaccaṁ pahātuṁ asaṁvaraṁ pahātuṁ dussilyaṁ pahātuṁ.


pli: So dussīlo samāno abhabbo ariyānaṁ adassanakamyataṁ pahātuṁ ariyadhammassa asotukamyataṁ pahātuṁ upārambhacittataṁ pahātuṁ.


pli: So upārambhacitto samāno abhabbo muṭṭhassaccaṁ pahātuṁ asampajaññaṁ pahātuṁ cetaso vikkhepaṁ pahātuṁ.


pli: So vikkhittacitto samāno abhabbo ayonisomanasikāraṁ pahātuṁ kummaggasevanaṁ pahātuṁ cetaso līnattaṁ pahātuṁ.


pli: So līnacitto samāno abhabbo sakkāyadiṭṭhiṁ pahātuṁ vicikicchaṁ pahātuṁ sīlabbataparāmāsaṁ pahātuṁ.


pli: So vicikiccho samāno abhabbo rāgaṁ pahātuṁ dosaṁ pahātuṁ mohaṁ pahātuṁ.


pli: So rāgaṁ appahāya dosaṁ appahāya mohaṁ appahāya abhabbo jātiṁ pahātuṁ jaraṁ pahātuṁ maraṇaṁ pahātuṁ.


pli: Tayome, bhikkhave, dhamme pahāya bhabbo jātiṁ pahātuṁ jaraṁ pahātuṁ maraṇaṁ pahātuṁ.


pli: Katame tayo?


pli: Rāgaṁ pahāya, dosaṁ pahāya, mohaṁ pahāya—


pli: ime kho, bhikkhave, tayo dhamme pahāya bhabbo jātiṁ pahātuṁ jaraṁ pahātuṁ maraṇaṁ pahātuṁ.


pli: Tayome, bhikkhave, dhamme pahāya bhabbo rāgaṁ pahātuṁ dosaṁ pahātuṁ mohaṁ pahātuṁ.


pli: Sakkāyadiṭṭhiṁ pahāya, vicikicchaṁ pahāya, sīlabbataparāmāsaṁ pahāya—


pli: ime kho, bhikkhave, tayo dhamme pahāya bhabbo rāgaṁ pahātuṁ dosaṁ pahātuṁ mohaṁ pahātuṁ.


pli: Tayome, bhikkhave, dhamme pahāya bhabbo sakkāyadiṭṭhiṁ pahātuṁ vicikicchaṁ pahātuṁ sīlabbataparāmāsaṁ pahātuṁ.


pli: Ayonisomanasikāraṁ pahāya, kummaggasevanaṁ pahāya, cetaso līnattaṁ pahāya—


pli: ime kho, bhikkhave, tayo dhamme pahāya bhabbo sakkāyadiṭṭhiṁ pahātuṁ vicikicchaṁ pahātuṁ sīlabbataparāmāsaṁ pahātuṁ.


pli: Tayome, bhikkhave, dhamme pahāya bhabbo ayonisomanasikāraṁ pahātuṁ kummaggasevanaṁ pahātuṁ cetaso līnattaṁ pahātuṁ.


pli: Muṭṭhassaccaṁ pahāya, asampajaññaṁ pahāya, cetaso vikkhepaṁ pahāya—


pli: ime kho, bhikkhave, tayo dhamme pahāya bhabbo ayonisomanasikāraṁ pahātuṁ kummaggasevanaṁ pahātuṁ cetaso līnattaṁ pahātuṁ.


pli: Tayome, bhikkhave, dhamme pahāya bhabbo muṭṭhassaccaṁ pahātuṁ asampajaññaṁ pahātuṁ cetaso vikkhepaṁ pahātuṁ.


pli: Ariyānaṁ adassanakamyataṁ pahāya, ariyadhammassa asotukamyataṁ pahāya, upārambhacittataṁ pahāya—


pli: ime kho, bhikkhave, tayo dhamme pahāya bhabbo muṭṭhassaccaṁ pahātuṁ asampajaññaṁ pahātuṁ cetaso vikkhepaṁ pahātuṁ.


pli: Tayome, bhikkhave, dhamme pahāya bhabbo ariyānaṁ adassanakamyataṁ pahātuṁ ariyadhammassa asotukamyataṁ pahātuṁ upārambhacittataṁ pahātuṁ.


pli: Uddhaccaṁ pahāya, asaṁvaraṁ pahāya, dussilyaṁ pahāya—


pli: ime kho, bhikkhave, tayo dhamme pahāya bhabbo ariyānaṁ adassanakamyataṁ pahātuṁ ariyadhammassa asotukamyataṁ pahātuṁ upārambhacittataṁ pahātuṁ.


pli: Tayome, bhikkhave, dhamme pahāya bhabbo uddhaccaṁ pahātuṁ asaṁvaraṁ pahātuṁ dussilyaṁ pahātuṁ.


pli: Katame tayo?


pli: Assaddhiyaṁ pahāya, avadaññutaṁ pahāya, kosajjaṁ pahāya—


pli: ime kho, bhikkhave, tayo dhamme pahāya bhabbo uddhaccaṁ pahātuṁ asaṁvaraṁ pahātuṁ dussilyaṁ pahātuṁ.


pli: Tayome, bhikkhave, dhamme pahāya bhabbo assaddhiyaṁ pahātuṁ avadaññutaṁ pahātuṁ kosajjaṁ pahātuṁ.


pli: Anādariyaṁ pahāya, dovacassataṁ pahāya, pāpamittataṁ pahāya—


pli: ime kho, bhikkhave, tayo dhamme pahāya bhabbo assaddhiyaṁ pahātuṁ avadaññutaṁ pahātuṁ kosajjaṁ pahātuṁ.


pli: Tayome, bhikkhave, dhamme pahāya bhabbo anādariyaṁ pahātuṁ dovacassataṁ pahātuṁ pāpamittataṁ pahātuṁ.


pli: Ahirikaṁ pahāya, anottappaṁ pahāya, pamādaṁ pahāya—


pli: ime kho, bhikkhave, tayo dhamme pahāya bhabbo anādariyaṁ pahātuṁ dovacassataṁ pahātuṁ pāpamittataṁ pahātuṁ.


pli: Hirīmāyaṁ, bhikkhave, ottāpī appamatto hoti.


pli: So appamatto samāno bhabbo anādariyaṁ pahātuṁ dovacassataṁ pahātuṁ pāpamittataṁ pahātuṁ.


pli: So kalyāṇamitto samāno bhabbo assaddhiyaṁ pahātuṁ avadaññutaṁ pahātuṁ kosajjaṁ pahātuṁ.


pli: So āraddhavīriyo samāno bhabbo uddhaccaṁ pahātuṁ asaṁvaraṁ pahātuṁ dussilyaṁ pahātuṁ.


pli: So sīlavā samāno bhabbo ariyānaṁ adassanakamyataṁ pahātuṁ ariyadhammassa asotukamyataṁ pahātuṁ upārambhacittataṁ pahātuṁ.


pli: So anupārambhacitto samāno bhabbo muṭṭhassaccaṁ pahātuṁ asampajaññaṁ pahātuṁ cetaso vikkhepaṁ pahātuṁ.


pli: So avikkhittacitto samāno bhabbo ayonisomanasikāraṁ pahātuṁ kummaggasevanaṁ pahātuṁ cetaso līnattaṁ pahātuṁ.


pli: So alīnacitto samāno bhabbo sakkāyadiṭṭhiṁ pahātuṁ vicikicchaṁ pahātuṁ sīlabbataparāmāsaṁ pahātuṁ.


pli: So avicikiccho samāno bhabbo rāgaṁ pahātuṁ dosaṁ pahātuṁ mohaṁ pahātuṁ.


pli: So rāgaṁ pahāya dosaṁ pahāya mohaṁ pahāya bhabbo jātiṁ pahātuṁ jaraṁ pahātuṁ maraṇaṁ pahātun”ti.


pli: Chaṭṭhaṁ.


title_pli: Aṅguttara Nikāya 10.77 8. Ākaṅkhavagga

pli: Aṅguttara Nikāya 10.77


pli: 8. Ākaṅkhavagga


pli: Kākasutta


pli: “Dasahi, bhikkhave, asaddhammehi samannāgato kāko.


pli: Katamehi dasahi?


pli: Dhaṁsī ca, pagabbho ca, tintiṇo ca, mahagghaso ca, luddo ca, akāruṇiko ca, dubbalo ca, oravitā ca, muṭṭhassati ca, necayiko ca—


pli: imehi kho, bhikkhave, dasahi asaddhammehi samannāgato kāko.


pli: Evamevaṁ kho, bhikkhave, dasahi asaddhammehi samannāgato pāpabhikkhu.


pli: imehi kho, bhikkhave, dasahi asaddhammehi samannāgato pāpabhikkhū”ti.


pli: Sattamaṁ.


title_pli: Aṅguttara Nikāya 10.78 8. Ākaṅkhavagga

pli: Aṅguttara Nikāya 10.78


pli: Nigaṇṭhasutta


pli: “Dasahi, bhikkhave, asaddhammehi samannāgatā nigaṇṭhā.


pli: Assaddhā, bhikkhave, nigaṇṭhā;


pli: dussīlā, bhikkhave, nigaṇṭhā;


pli: ahirikā, bhikkhave, nigaṇṭhā;


pli: anottappino, bhikkhave, nigaṇṭhā;


pli: sandiṭṭhiparāmāsā ādhānaggāhī duppaṭinissaggino, bhikkhave, nigaṇṭhā;


pli: kuhakā, bhikkhave, nigaṇṭhā;


pli: pāpicchā, bhikkhave, nigaṇṭhā;


pli: pāpamittā, bhikkhave, nigaṇṭhā—


pli: imehi kho, bhikkhave, dasahi asaddhammehi samannāgatā nigaṇṭhā”ti.


pli: Aṭṭhamaṁ.


title_pli: Aṅguttara Nikāya 10.79 8. Ākaṅkhavagga

pli: Aṅguttara Nikāya 10.79


pli: 8. Ākaṅkhavagga


pli: Āghātavatthusutta


pli: “Dasayimāni, bhikkhave, āghātavatthūni.


pli: Katamāni dasa?


pli: ‘Anatthaṁ me acarī’ti āghātaṁ bandhati;


pli: ‘anatthaṁ me caratī’ti āghātaṁ bandhati;


pli: ‘anatthaṁ me carissatī’ti āghātaṁ bandhati;


pli: ‘piyassa me manāpassa anatthaṁ acarī’ti …pe…


pli: ‘anatthaṁ caratī’ti …pe…


pli: ‘anatthaṁ carissatī’ti āghātaṁ bandhati,


pli: ‘appiyassa me amanāpassa atthaṁ acarī’ti …pe…


pli: ‘atthaṁ caratī’ti …pe…


pli: ‘atthaṁ carissatī’ti āghātaṁ bandhati;


pli: aṭṭhāne ca kuppati—


pli: imāni kho, bhikkhave, dasa āghātavatthūnī”ti.


pli: Navamaṁ.


title_pli: Aṅguttara Nikāya 10.8 1. Ānisaṁsavagga

pli: Aṅguttara Nikāya 10.8


pli: 1. Ānisaṁsavagga


pli: Jhānasutta


pli: “Saddho ca, bhikkhave, bhikkhu hoti, no ca sīlavā;


pli: evaṁ so tenaṅgena aparipūro hoti.


pli: Tena taṁ aṅgaṁ paripūretabbaṁ:


pli: ‘kintāhaṁ saddho ca assaṁ, sīlavā cā’ti.


pli: Yato ca kho, bhikkhave, bhikkhu saddho ca hoti sīlavā ca, evaṁ so tenaṅgena paripūro hoti.


pli: Saddho ca, bhikkhave, bhikkhu hoti sīlavā ca, no ca bahussuto …pe…


pli: bahussuto ca, no ca dhammakathiko …


pli: dhammakathiko ca, no ca parisāvacaro …


pli: parisāvacaro ca, no ca visārado parisāya dhammaṁ deseti …


pli: visārado ca parisāya dhammaṁ deseti, no ca vinayadharo …


pli: vinayadharo ca, no ca āraññiko pantasenāsano …


pli: āraññiko ca pantasenāsano, no ca catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī …


pli: catunnañca jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī, no ca āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati.


pli: Evaṁ so tenaṅgena aparipūro hoti.


pli: ‘kintāhaṁ saddho ca assaṁ, sīlavā ca, bahussuto ca, dhammakathiko ca, parisāvacaro ca, visārado ca parisāya dhammaṁ deseyyaṁ, vinayadharo ca, āraññiko ca pantasenāsano, catunnañca jhānānaṁ ābhicetasikānaṁ diṭṭhadhammasukhavihārānaṁ nikāmalābhī assaṁ akicchalābhī akasiralābhī, āsavānañca khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja vihareyyan’ti.


pli: Yato ca kho, bhikkhave, bhikkhu saddho ca hoti, sīlavā ca, bahussuto ca, dhammakathiko ca, parisāvacaro ca, visārado ca parisāya dhammaṁ deseti, vinayadharo ca, āraññiko ca pantasenāsano, catunnañca jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī, āsavānañca khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati;


pli: evaṁ so tenaṅgena paripūro hoti.


pli: Imehi kho, bhikkhave, dasahi dhammehi samannāgato bhikkhu samantapāsādiko ca hoti sabbākāraparipūro cā”ti.


pli: Aṭṭhamaṁ.


title_pli: Aṅguttara Nikāya 10.80 8. Ākaṅkhavagga

pli: Aṅguttara Nikāya 10.80


pli: 8. Ākaṅkhavagga


pli: Āghātapaṭivinayasutta


pli: “Dasayime, bhikkhave, āghātapaṭivinayā.


pli: Katame dasa?


pli: ‘Anatthaṁ me acari, taṁ kutettha labbhā’ti āghātaṁ paṭivineti,


pli: ‘anatthaṁ me carati, taṁ kutettha labbhā’ti āghātaṁ paṭivineti,


pli: ‘anatthaṁ me carissati, taṁ kutettha labbhā’ti āghātaṁ paṭivineti,


pli: piyassa me manāpassa anatthaṁ acari …pe…


pli: carati …pe…


pli: carissati, taṁ kutettha labbhāti āghātaṁ paṭivineti, appiyassa me amanāpassa atthaṁ acari …pe…


pli: atthaṁ carati …pe…


pli: atthaṁ carissati, taṁ kutettha labbhāti āghātaṁ paṭivineti,


pli: aṭṭhāne ca na kuppati—


pli: ime kho, bhikkhave, dasa āghātapaṭivinayā”ti.


pli: Dasamaṁ.


pli: Ākaṅkhavaggo tatiyo.


pli: Tassuddānaṁ


pli: Ākaṅkho kaṇṭako iṭṭhā,


pli: vaḍḍhi ca migasālāya;


pli: Tayo dhammā ca kāko ca,


pli: nigaṇṭhā dve ca āghātāti.


title_pli: Aṅguttara Nikāya 10.81 9. Theravagga

pli: Aṅguttara Nikāya 10.81


pli: 9. Theravagga


pli: Vāhanasutta


pli: Ekaṁ samayaṁ bhagavā campāyaṁ viharati gaggarāya pokkharaṇiyā tīre.


pli: Atha kho āyasmā vāhano yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā vāhano bhagavantaṁ etadavoca:


pli: “katihi nu kho, bhante, dhammehi tathāgato nissaṭo visaṁyutto vippamutto vimariyādīkatena cetasā viharatī”ti?


pli: “Dasahi kho, vāhana, dhammehi tathāgato nissaṭo visaṁyutto vippamutto vimariyādīkatena cetasā viharati.


pli: Katamehi dasahi?


pli: Rūpena kho, vāhana, tathāgato nissaṭo visaṁyutto vippamutto vimariyādīkatena cetasā viharati,


pli: vedanāya kho, vāhana …pe…


pli: saññāya kho, vāhana …


pli: saṅkhārehi kho, vāhana …


pli: viññāṇena kho, vāhana …


pli: jātiyā kho, vāhana …


pli: jarāya kho, vāhana …


pli: maraṇena kho, vāhana …


pli: dukkhehi kho, vāhana …


pli: kilesehi kho, vāhana, tathāgato nissaṭo visaṁyutto vippamutto vimariyādīkatena cetasā viharati.


pli: Seyyathāpi, vāhana, uppalaṁ vā padumaṁ vā puṇḍarīkaṁ vā udake jātaṁ udake saṁvaḍḍhaṁ udakā paccuggamma ṭhitaṁ anupalittaṁ udakena;


pli: evamevaṁ kho, vāhana, imehi dasahi dhammehi tathāgato nissaṭo visaṁyutto vippamutto vimariyādīkatena cetasā viharatī”ti.


pli: Paṭhamaṁ.


title_pli: Aṅguttara Nikāya 10.82 9. Theravagga

pli: Aṅguttara Nikāya 10.82


pli: 9. Theravagga


pli: Ānandasutta


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ ānandaṁ bhagavā etadavoca:


pli: “So vatānanda, bhikkhu ‘assaddho samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘dussīlo samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘appassuto samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘dubbaco samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘pāpamitto samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘kusīto samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘muṭṭhassati samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘asantuṭṭho samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘pāpiccho samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘micchādiṭṭhiko samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘imehi dasahi dhammehi samannāgato imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatānanda, bhikkhu ‘saddho samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘sīlavā samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘bahussuto sutadharo samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘suvaco samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘kalyāṇamitto samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘āraddhavīriyo samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘upaṭṭhitassati samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘santuṭṭho samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘appiccho samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘sammādiṭṭhiko samāno imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjati.


pli: So vatānanda, bhikkhu ‘imehi dasahi dhammehi samannāgato imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjatī”ti.


pli: Dutiyaṁ.


title_pli: Aṅguttara Nikāya 10.83 9. Theravagga

pli: Aṅguttara Nikāya 10.83


pli: 9. Theravagga


pli: Puṇṇiyasutta


pli: Atha kho āyasmā puṇṇiyo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā puṇṇiyo bhagavantaṁ etadavoca:


pli: “ko nu kho, bhante, hetu ko paccayo yena appekadā tathāgataṁ dhammadesanā paṭibhāti appekadā nappaṭibhātī”ti?


pli: “Saddho ca, puṇṇiya, bhikkhu hoti, no ca upasaṅkamitā; neva tāva tathāgataṁ dhammadesanā paṭibhāti.


pli: Yato ca kho, puṇṇiya, bhikkhu saddho ca hoti upasaṅkamitā ca, evaṁ tathāgataṁ dhammadesanā paṭibhāti.


pli: Saddho ca, puṇṇiya, bhikkhu hoti upasaṅkamitā ca, no ca payirupāsitā …pe…


pli: payirupāsitā ca, no ca paripucchitā …


pli: paripucchitā ca, no ca ohitasoto dhammaṁ suṇāti …


pli: ohitasoto ca dhammaṁ suṇāti, no ca sutvā dhammaṁ dhāreti …


pli: sutvā ca dhammaṁ dhāreti, no ca dhātānaṁ dhammānaṁ atthaṁ upaparikkhati …


pli: dhātānañca dhammānaṁ atthaṁ upaparikkhati no ca atthamaññāya dhammamaññāya dhammānudhammappaṭipanno hoti …


pli: atthamaññāya dhammamaññāya dhammānudhammappaṭipanno ca hoti, no ca kalyāṇavāco hoti kalyāṇavākkaraṇo poriyā vācāya samannāgato vissaṭṭhāya anelagaḷāya atthassa viññāpaniyā …


pli: kalyāṇavāco ca hoti kalyāṇavākkaraṇo poriyā vācāya samannāgato vissaṭṭhāya anelagaḷāya atthassa viññāpaniyā, no ca sandassako hoti samādapako samuttejako sampahaṁsako sabrahmacārīnaṁ, neva tāva tathāgataṁ dhammadesanā paṭibhāti.


pli: Yato ca kho, puṇṇiya, bhikkhu saddho ca hoti, upasaṅkamitā ca, payirupāsitā ca, paripucchitā ca, ohitasoto ca dhammaṁ suṇāti, sutvā ca dhammaṁ dhāreti, dhātānañca dhammānaṁ atthaṁ upaparikkhati, atthamaññāya dhammamaññāya dhammānudhammappaṭipanno ca hoti, kalyāṇavāco ca hoti kalyāṇavākkaraṇo poriyā vācāya samannāgato vissaṭṭhāya anelagaḷāya atthassa viññāpaniyā, sandassako ca hoti samādapako samuttejako sampahaṁsako sabrahmacārīnaṁ—


pli: evaṁ tathāgataṁ dhammadesanā paṭibhāti.


pli: Imehi kho, puṇṇiya, dasahi dhammehi samannāgatā ekantapaṭibhānā tathāgataṁ dhammadesanā hotī”ti.


pli: Tatiyaṁ.


title_pli: Aṅguttara Nikāya 10.84 9. Theravagga

pli: Aṅguttara Nikāya 10.84


pli: 9. Theravagga


pli: Byākaraṇasutta


pli: Tatra kho āyasmā mahāmoggallāno bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato mahāmoggallānassa paccassosuṁ.


pli: Āyasmā mahāmoggallāno etadavoca:


pli: “Idhāvuso, bhikkhu aññaṁ byākaroti:


pli: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo samanuyuñjati samanuggāhati samanubhāsati.


pli: So tathāgatena vā tathāgatasāvakena vā jhāyinā samāpattikusalena paracittakusalena paracittapariyāyakusalena samanuyuñjiyamāno samanuggāhiyamāno samanubhāsiyamāno irīṇaṁ āpajjati vicinaṁ āpajjati anayaṁ āpajjati byasanaṁ āpajjati anayabyasanaṁ āpajjati.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo evaṁ cetasā ceto paricca manasi karoti:


pli: ‘kiṁ nu kho ayamāyasmā aññaṁ byākaroti—


pli: khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti?


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo evaṁ cetasā ceto paricca pajānāti:


pli: ‘Kodhano kho ayamāyasmā;


pli: kodhapariyuṭṭhitena cetasā bahulaṁ viharati.


pli: Kodhapariyuṭṭhānaṁ kho pana tathāgatappavedite dhammavinaye parihānametaṁ.


pli: Upanāhī kho pana ayamāyasmā;


pli: upanāhapariyuṭṭhitena cetasā bahulaṁ viharati.


pli: Upanāhapariyuṭṭhānaṁ kho pana tathāgatappavedite dhammavinaye parihānametaṁ.


pli: Makkhī kho pana ayamāyasmā;


pli: makkhapariyuṭṭhitena cetasā bahulaṁ viharati.


pli: Makkhapariyuṭṭhānaṁ kho pana tathāgatappavedite dhammavinaye parihānametaṁ.


pli: Paḷāsī kho pana ayamāyasmā;


pli: paḷāsapariyuṭṭhitena cetasā bahulaṁ viharati.


pli: Paḷāsapariyuṭṭhānaṁ kho pana tathāgatappavedite dhammavinaye parihānametaṁ.


pli: Issukī kho pana ayamāyasmā;


pli: issāpariyuṭṭhitena cetasā bahulaṁ viharati.


pli: Issāpariyuṭṭhānaṁ kho pana tathāgatappavedite dhammavinaye parihānametaṁ.


pli: Maccharī kho pana ayamāyasmā;


pli: maccherapariyuṭṭhitena cetasā bahulaṁ viharati.


pli: Maccherapariyuṭṭhānaṁ kho pana tathāgatappavedite dhammavinaye parihānametaṁ.


pli: Saṭho kho pana ayamāyasmā;


pli: sāṭheyyapariyuṭṭhitena cetasā bahulaṁ viharati.


pli: Sāṭheyyapariyuṭṭhānaṁ kho pana tathāgatappavedite dhammavinaye parihānametaṁ.


pli: Māyāvī kho pana ayamāyasmā;


pli: māyāpariyuṭṭhitena cetasā bahulaṁ viharati.


pli: Māyāpariyuṭṭhānaṁ kho pana tathāgatappavedite dhammavinaye parihānametaṁ.


pli: Pāpiccho kho pana ayamāyasmā;


pli: icchāpariyuṭṭhitena cetasā bahulaṁ viharati.


pli: Icchāpariyuṭṭhānaṁ kho pana tathāgatappavedite dhammavinaye parihānametaṁ.


pli: Sati kho pana ayamāyasmā uttari karaṇīye oramattakena visesādhigamena antarā vosānaṁ āpanno.


pli: Antarā vosānagamanaṁ kho pana tathāgatappavedite dhammavinaye parihānametaṁ’.


pli: So vatāvuso, bhikkhu ‘ime dasa dhamme appahāya imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatāvuso, bhikkhu ‘ime dasa dhamme pahāya imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjatī”ti.


pli: Catutthaṁ.


title_pli: Aṅguttara Nikāya 10.85 9. Theravagga

pli: Aṅguttara Nikāya 10.85


pli: 9. Theravagga


pli: Katthīsutta


pli: Ekaṁ samayaṁ āyasmā mahācundo cetīsu viharati sahajātiyaṁ.


pli: Tatra kho āyasmā mahācundo bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato mahācundassa paccassosuṁ.


pli: Āyasmā mahācundo etadavoca:


pli: “Idhāvuso, bhikkhu katthī hoti vikatthī adhigamesu:


pli: ‘ahaṁ paṭhamaṁ jhānaṁ samāpajjāmipi vuṭṭhahāmipi, ahaṁ dutiyaṁ jhānaṁ samāpajjāmipi vuṭṭhahāmipi, ahaṁ tatiyaṁ jhānaṁ samāpajjāmipi vuṭṭhahāmipi, ahaṁ catutthaṁ jhānaṁ samāpajjāmipi vuṭṭhahāmipi, ahaṁ ākāsānañcāyatanaṁ samāpajjāmipi vuṭṭhahāmipi, ahaṁ viññāṇañcāyatanaṁ samāpajjāmipi vuṭṭhahāmipi, ahaṁ ākiñcaññāyatanaṁ samāpajjāmipi vuṭṭhahāmipi, ahaṁ nevasaññānāsaññāyatanaṁ samāpajjāmipi vuṭṭhahāmipi, ahaṁ saññāvedayitanirodhaṁ samāpajjāmipi vuṭṭhahāmipī’ti.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo samanuyuñjati samanuggāhati samanubhāsati.


pli: So tathāgatena vā tathāgatasāvakena vā jhāyinā samāpattikusalena paracittakusalena paracittapariyāyakusalena samanuyuñjiyamāno samanuggāhiyamāno samanubhāsiyamāno irīṇaṁ āpajjati vicinaṁ āpajjati anayaṁ āpajjati byasanaṁ āpajjati anayabyasanaṁ āpajjati.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo evaṁ cetasā ceto paricca manasi karoti:


pli: ‘kiṁ nu kho ayamāyasmā katthī hoti vikatthī adhigamesu—


pli: ahaṁ paṭhamaṁ jhānaṁ samāpajjāmipi vuṭṭhahāmipi …pe…


pli: ahaṁ saññāvedayitanirodhaṁ samāpajjāmipi vuṭṭhahāmipī’ti.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo evaṁ cetasā ceto paricca pajānāti:


pli: ‘Dīgharattaṁ kho ayamāyasmā khaṇḍakārī chiddakārī sabalakārī kammāsakārī na santatakārī na santatavutti sīlesu.


pli: Dussīlo kho ayamāyasmā.


pli: Dussilyaṁ kho pana tathāgatappavedite dhammavinaye parihānametaṁ.


pli: Assaddho kho pana ayamāyasmā;


pli: assaddhiyaṁ kho pana tathāgatappavedite dhammavinaye parihānametaṁ.


pli: Appassuto kho pana ayamāyasmā anācāro;


pli: appasaccaṁ kho pana tathāgatappavedite dhammavinaye parihānametaṁ.


pli: Dubbaco kho pana ayamāyasmā;


pli: dovacassatā kho pana tathāgatappavedite dhammavinaye parihānametaṁ.


pli: Pāpamitto kho pana ayamāyasmā;


pli: pāpamittatā kho pana tathāgatappavedite dhammavinaye parihānametaṁ.


pli: Kusīto kho pana ayamāyasmā;


pli: kosajjaṁ kho pana tathāgatappavedite dhammavinaye parihānametaṁ.


pli: Muṭṭhassati kho pana ayamāyasmā;


pli: muṭṭhassaccaṁ kho pana tathāgatappavedite dhammavinaye parihānametaṁ.


pli: Kuhako kho pana ayamāyasmā;


pli: kohaññaṁ kho pana tathāgatappavedite dhammavinaye parihānametaṁ.


pli: Dubbharo kho pana ayamāyasmā;


pli: dubbharatā kho pana tathāgatappavedite dhammavinaye parihānametaṁ.


pli: Duppañño kho pana ayamāyasmā;


pli: duppaññatā kho pana tathāgatappavedite dhammavinaye parihānametaṁ’.


pli: Seyyathāpi, āvuso, sahāyako sahāyakaṁ evaṁ vadeyya:


pli: ‘yadā te, samma, dhanena dhanakaraṇīyaṁ assa, yāceyyāsi maṁ dhanaṁ. Dassāmi te dhanan’ti.


pli: So kiñcideva dhanakaraṇīye samuppanne sahāyako sahāyakaṁ evaṁ vadeyya: ‘attho me, samma, dhanena. Dehi me dhanan’ti.


pli: So evaṁ vadeyya:


pli: ‘tena hi, samma, idha khanāhī’ti. So tatra khananto nādhigaccheyya.


pli: ‘alikaṁ maṁ, samma, avaca; tucchakaṁ maṁ, samma, avaca—idha khanāhī’ti.


pli: ‘nāhaṁ taṁ, samma, alikaṁ avacaṁ, tucchakaṁ avacaṁ. Tena hi, samma, idha khanāhī’ti.


pli: So tatrapi khananto nādhigaccheyya.


pli: ‘alikaṁ maṁ, samma, avaca, tucchakaṁ maṁ, samma, avaca—idha khanāhī’ti.


pli: ‘nāhaṁ taṁ, samma, alikaṁ avacaṁ, tucchakaṁ avacaṁ. Api ca ahameva ummādaṁ pāpuṇiṁ cetaso vipariyāyan’ti.


pli: Evamevaṁ kho, āvuso, bhikkhu katthī hoti vikatthī adhigamesu:


pli: ‘ahaṁ paṭhamaṁ jhānaṁ samāpajjāmipi vuṭṭhahāmipi, ahaṁ dutiyaṁ jhānaṁ samāpajjāmipi vuṭṭhahāmipi, ahaṁ tatiyaṁ jhānaṁ samāpajjāmipi vuṭṭhahāmipi, ahaṁ catutthaṁ jhānaṁ samāpajjāmipi vuṭṭhahāmipi, ahaṁ ākāsānañcāyatanaṁ samāpajjāmipi vuṭṭhahāmipi, ahaṁ viññāṇañcāyatanaṁ samāpajjāmipi vuṭṭhahāmipi, ahaṁ ākiñcaññāyatanaṁ samāpajjāmipi vuṭṭhahāmipi, ahaṁ nevasaññānāsaññāyatanaṁ samāpajjāmipi vuṭṭhahāmipi, ahaṁ saññāvedayitanirodhaṁ samāpajjāmipi vuṭṭhahāmipī’ti.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo samanuyuñjati samanuggāhati samanubhāsati.


pli: So tathāgatena vā tathāgatasāvakena vā jhāyinā samāpattikusalena paracittakusalena paracittapariyāyakusalena samanuyuñjiyamāno samanuggāhiyamāno samanubhāsiyamāno irīṇaṁ āpajjati vicinaṁ āpajjati anayaṁ āpajjati byasanaṁ āpajjati anayabyasanaṁ āpajjati.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo evaṁ cetasā ceto paricca manasi karoti:


pli: ‘kiṁ nu kho ayamāyasmā katthī hoti vikatthī adhigamesu—


pli: ahaṁ paṭhamaṁ jhānaṁ samāpajjāmipi …pe…


pli: ahaṁ saññāvedayitanirodhaṁ samāpajjāmipi vuṭṭhahāmipī’ti.


pli: Tamenaṁ tathāgato vā tathāgatasāvako vā jhāyī samāpattikusalo paracittapariyāyakusalo cetasā ceto paricca pajānāti:


pli: ‘Dīgharattaṁ kho ayamāyasmā khaṇḍakārī chiddakārī sabalakārī kammāsakārī, na santatakārī na santatavutti sīlesu.


pli: Dussīlo kho ayamāyasmā;


pli: dussilyaṁ kho pana tathāgatappavedite dhammavinaye parihānametaṁ.


pli: Assaddho kho pana ayamāyasmā;


pli: assaddhiyaṁ kho pana tathāgatappavedite dhammavinaye parihānametaṁ.


pli: Appassuto kho pana ayamāyasmā anācāro;


pli: appasaccaṁ kho pana tathāgatappavedite dhammavinaye parihānametaṁ.


pli: Dubbaco kho pana ayamāyasmā;


pli: dovacassatā kho pana tathāgatappavedite dhammavinaye parihānametaṁ.


pli: Pāpamitto kho pana ayamāyasmā;


pli: pāpamittatā kho pana tathāgatappavedite dhammavinaye parihānametaṁ.


pli: Kusīto kho pana ayamāyasmā;


pli: kosajjaṁ kho pana tathāgatappavedite dhammavinaye parihānametaṁ.


pli: Muṭṭhassati kho pana ayamāyasmā;


pli: muṭṭhassaccaṁ kho pana tathāgatappavedite dhammavinaye parihānametaṁ.


pli: Kuhako kho pana ayamāyasmā;


pli: kohaññaṁ kho pana tathāgatappavedite dhammavinaye parihānametaṁ.


pli: Dubbharo kho pana ayamāyasmā;


pli: dubbharatā kho pana tathāgatappavedite dhammavinaye parihānametaṁ.


pli: Duppañño kho pana ayamāyasmā;


pli: duppaññatā kho pana tathāgatappavedite dhammavinaye parihānametaṁ’.


pli: So vatāvuso, bhikkhu ‘ime dasa dhamme appahāya imasmiṁ dhammavinaye vuddhiṁ virūḷhiṁ vepullaṁ āpajjissatī’ti netaṁ ṭhānaṁ vijjati.


pli: So vatāvuso, bhikkhu ‘ime dasa dhamme pahāya imasmiṁ dhammavinaye vuddhiṁ virūḷhiṁ vepullaṁ āpajjissatī’ti ṭhānametaṁ vijjatī”ti.


pli: Pañcamaṁ.


title_pli: Aṅguttara Nikāya 10.86 9. Theravagga

pli: Aṅguttara Nikāya 10.86


pli: 9. Theravagga


pli: Adhimānasutta


pli: Ekaṁ samayaṁ āyasmā mahākassapo rājagahe viharati veḷuvane kalandakanivāpe.


pli: Tatra kho āyasmā mahākassapo bhikkhū āmantesi:


pli: “āvuso bhikkhave”ti.


pli: “Āvuso”ti kho te bhikkhū āyasmato mahākassapassa paccassosuṁ.


pli: Āyasmā mahākassapo etadavoca:


pli: “Idhāvuso, bhikkhu aññaṁ byākaroti:


pli: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo samanuyuñjati samanuggāhati samanubhāsati.


pli: So tathāgatena vā tathāgatasāvakena vā jhāyinā samāpattikusalena paracittakusalena paracittapariyāyakusalena samanuyuñjiyamāno samanuggāhiyamāno samanubhāsiyamāno irīṇaṁ āpajjati vicinaṁ āpajjati anayaṁ āpajjati byasanaṁ āpajjati anayabyasanaṁ āpajjati.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo evaṁ cetasā ceto paricca manasi karoti:


pli: ‘kiṁ nu kho ayamāyasmā aññaṁ byākaroti—


pli: khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti.


pli: Tamenaṁ tathāgato vā tathāgatasāvako vā jhāyī samāpattikusalo paracittakusalo paracittapariyāyakusalo evaṁ cetasā ceto paricca pajānāti:


pli: ‘Adhimāniko kho ayamāyasmā adhimānasacco, appatte pattasaññī, akate katasaññī, anadhigate adhigatasaññī.


pli: Adhimānena aññaṁ byākaroti—


pli: ‘kiṁ nu kho ayamāyasmā nissāya adhimāniko adhimānasacco, appatte pattasaññī, akate katasaññī, anadhigate adhigatasaññī.


pli: ‘Bahussuto kho pana ayamāyasmā sutadharo sutasannicayo, ye te dhammā ādikalyāṇā majjhekalyāṇā pariyosānakalyāṇā sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ abhivadanti, tathārūpāssa dhammā bahussutā honti dhātā vacasā paricitā manasānupekkhitā diṭṭhiyā suppaṭividdhā.


pli: Tasmā ayamāyasmā adhimāniko adhimānasacco, appatte pattasaññī, akate katasaññī, anadhigate adhigatasaññī.


pli: ‘Abhijjhālu kho pana ayamāyasmā;


pli: abhijjhāpariyuṭṭhitena cetasā bahulaṁ viharati.


pli: Abhijjhāpariyuṭṭhānaṁ kho pana tathāgatappavedite dhammavinaye parihānametaṁ.


pli: Byāpanno kho pana ayamāyasmā;


pli: byāpādapariyuṭṭhitena cetasā bahulaṁ viharati.


pli: Byāpādapariyuṭṭhānaṁ kho pana tathāgatappavedite dhammavinaye parihānametaṁ.


pli: Thinamiddho kho pana ayamāyasmā;


pli: thinamiddhapariyuṭṭhitena cetasā bahulaṁ viharati.


pli: Thinamiddhapariyuṭṭhānaṁ kho pana tathāgatappavedite dhammavinaye parihānametaṁ.